15 individu dikenakan kompaun leka berhibur
Oleh NOR AINNA HAMZAH

7 Mei 2021, 5:19 pm
JEMPOL – Padah buat 22 individu apabila 15 daripadanya dikenakan kompaun RM1,500 seorang susulan sikap tak ambil peduli mereka terhadap usaha memutuskan rantaian Covid-19 dengan leka berhibur tanpa penjarakan sosial di sebuah premis hiburan di Bahau, di sini, malam semalam.
Serbuan kira-kira pukul 11.30 malam ke atas premis berkenaan sempena Operasi Khas Pematuhan prosedur operasi standard (SOP) Perintah Kawalan Pergerakan Pemulihan (PKPP) itu disertai pasukan task force terdiri daripada 10 pegawai dan anggota polis, dua anggota Angkatan Pertahanan Awam dan empat kakitangan Majlis Perbandaran Jempol (MPJL).
Menurut Ketua Polis Daerah Jempol, Superintendan Hoo Chang Hook, individu yang merupakan pengunjung premis hiburan tersebut terdiri daripada 19 lelaki dan tiga perempuan berumur antara 22 hingga 45 tahun.
“Selain pengunjung berkenaan, tindakan kompaun sebanyak RM25,000 juga dikenakan ke atas premis tersebut atas kesalahan aktiviti dalam pub dan kelab malam.
“Kesemua yang dicekup telah diambil ujian saringan dadah dan hasil ujian mendapati seorang pengunjung positif dadah jenis Morphine, manakala selebihnya beating dadah,” katanya dalam satu kenyataan, di sini, tadi.
Chang Hook berkata, dalam operasi berkenaan, keseluruhan jumlah kompaun dan rampasan dua amplifier, satu speaker, dua controller, satu modern wifi, satu monitor dan satu remote adalah bernilai sebanyak RM55,000.

Menurutnya, selain itu, pihak MPJL juga telah mengeluarkan kompaun sebanyak RM 5,000 ke atas premis kerana menjalankan perniagaan tanpa lesen dibawah enakmen hiburan dan tempat – tempat hiburan 1998 (6) (1).
“Operasi lebih tegas akan diambil khusus bagi premis hiburan yang jelas Ingkar Perintah SOP Perintah Kawalan Pergerakan Pemulihan (PKPP) di Negeri Sembilan khususnya di daerah ini bagi memastikan pematuhan terhadap SOP sentiasa di tahap tinggi di bawah PKPP.- K! ONLINE


2,073 pelajar UTM pulang ke kampung hari ini
Oleh KOSMO!

7 Mei 2021, 4:33 pm
Oleh RAJA JAAFAR ALI
JOHOR BAHRU – Seramai 2,073 pelajar Universiti Teknologi Malaysia (UTM), Skudai di sini pulang ke kampung halaman masing-masing untuk menyambut hari raya Aidilfitri minggu depan.
Timbalan Naib Canselor (Hal Ehwal Pelajar), Prof. Dr. Shamsul Sahibuddin berkata, pelajar adalah dibenarkan pulang ke rumah bermula 7 hingga 12 Mei dan perlu pulang semula ke kampung bermula 15 hingga 20 Mei depan.
Menurutnya, kebenaran untuk pulang ini adalah tertakluk kepada pelajar yang akan pulang ke kawasan Perintah Kawalan Pergerakan Pemulihan (PKPP), Perintah Kawalan Pergerakan Bersyarat (PKPB) dan Perintah Kawalan Pergerakan (PKP) sahaja kecuali Sarawak.
“Sehingga 6 Mei, seramai 2,073 pelajar telah membuat permohonan untuk balik ke kampung iaitu 1,983 dari kampus Johor Bahru dan 90 orang dari kampus Kuala Lumpur.
“Bagi memudahkan pelajar dan mengutamakan kebajikan mereka, pihak universiti telah menyediakan kemudahan perkhidmatan bas melalui program Jom Balik Kampung,”katanya ketika ditemui di sini hari ini.

Shamsul berkata, UTM menyediakan enam buah bas yang akan bergerak setiap hari bermula 6 Mei hingga 11 Mei.
Jelasnya, penghantaran pelajar adalah dibahagikan mengikut empat zon iaitu zon timur, utara, tengah dan selatan.
Ujar beliau, Jabatan Timbalan Naib Canselor (Hal Ehwal Pelajar) bersama UTM Fleet bekerjasama dalam merekodkan pergerakan pelajar daripada peringkat permohonanan keluar sehingga tiba ke zon masing-masing serta sekembalinya semula pelajar ke kampus. – K! ONLINE


NEC perluas program KerjayaUP,  tambah tiga ahli tetap – PM
Oleh NOR IDAYU BOSRO

7 Mei 2021, 5:41 pm
PUTRAJAYA – Program KerjayaUP khusus untuk golongan miskin dan miskin tegar bandar yang dilancarkan 12 April lalu berjaya membantu 489 pemohon mendapat pekerjaan serta-merta,” kata Perdana Menteri, Tan Sri Muhyiddin Yassin.
Beliau berkata, untuk itu, Majlis Pekerjaan Negara (NEC) bersetuju memperluaskan program itu secara lebih agresif dengan sasaran yang lebih meluas bagi membantu sosioekonomi golongan ini untuk keluar daripada belenggu kemiskinan.
Katanya, tiga ahli tetap tambahan mewakili sektor kewangan, keusahawanan dan inovasi turut dilantik bagi memantapkan komposisi keahlian NEC supaya lebih inklusif.
“Mereka ialah Ahli Lembaga Pengarah Maybank Investment Bank Bhd, Datuk Seri Sharifah Sofianny Syed Hussain; Presiden Persatuan Wanita Bumiputra dalam Perniagaan Profesion Malaysia (PENIAGAWATI), Datuk Azlin Ahmad Shaharbi dan pengasas bersama GoGet, Francesca Chia,” katanya.
Terdahulu, Muhyiddin mempengerusikan mesyuarat ketiga  yang diadakan secara sidang video hari ini.
Sementara itu, Perdana Menteri berkata, inisiatif penempatan pekerjaan dan pewujudan pekerjaan baharu melalui komitmen pelaburan telah mengatasi sasaran yang ditetapkan secara keseluruhan.

Beliau memaklumkan, sebanyak 150,597 pencari kerja telah berjaya mendapat pekerjaan melalui 12 program yang dilaksanakan oleh kerajaan setakat 23 April lepas.
Menurutnya, kejayaan itu melebihi jumlah unjuran kumulatif setakat bulan April lalu dengan sasaran kerajaan mewujudkan 500,000 peluang pekerjaan bagi tahun ini.
“Usaha kerajaan meningkatkan pelaburan dalam negara telah berjaya mewujudkan 33,907 pekerjaan baharu dan 76 peratus daripadanya adalah dalam kategori mahir dan separuh mahir.
“Ini adalah sebahagian daripada sasaran 160,000 pekerjaan baharu hasil daripada komitmen pelaburan bagi tahun ini,” katanya.
Perdana Menteri berkata, mesyuarat juga dimaklumkan bilangan orang bekerja sendiri (OBS) termasuk pekerja gig yang mendapat Perlindungan Sosial daripada Pertubuhan Keselamatan Sosial (Perkeso) telah menunjukkan peningkatan daripada 71,000 pada tahun 2019 kepada 81,000 (2020) dan yang terkini 142,000 (2021).
Beliau berkata, pihak Grab Malaysia telah membentangkan strategi memperkasakan ekonomi domestik melalui proses digitalisasi dengan empat program perintis yang dicadangkan mampu menyediakan lebih 35,000 peluang pendapatan bagi pekerjaan e-hailing, golongan OKU, para peniaga di pasar awam serta perusahaan makanan dan minuman (F&B).
Katanya, mesyuarat mengambil maklum kesukaran golongan OKU dan rentan dalam mendapatkan akses kepada peluang penjanaan pendapatan.
“Sehubungan itu, NEC telah meminta Kementerian Pengangkutan, Kementerian Pembangunan Wanita, Keluarga dan Masyarakat serta Pihak Berkuasa Tempatan (PBT) untuk mengkaji langkah-langkah termasuk peruntukan perundangan bagi memastikan inisiatif dapat dijalankan dengan kadar segera,” katanya.
Dalam pada itu, Muhyiddin berkata, fasa peringkat perancangan dan ‘key strategy formulation’ telah selesai pada suku pertama tahun ini dan tumpuan kini diberikan kepada langkah pelaksanaan.
“Saya telah mengingatkan kementerian dan agensi kerajaan untuk terus memberikan perhatian serta keutamaan kepada perkara-perkara berkaitan inisiatif pekerjaan,” katanya. -K! ONLINE


Varian Afrika Selatan dikesan di Perak
Oleh ZAKI SALLEH

7 Mei 2021, 3:18 pm
IPOH – Penduduk di negeri Perak diingatkan agar berwaspada dan terus mematuhi amalan norma baharu yang ditetapkan berikutan penemuan virus Covid-19 varian Afrika Selatan (B.1.351) yang dilaporkan di negeri itu kerana ia sangat mudah berjangkit.
Varian itu dikesan di negeri ini selepas sampel terpilih daripada kes-kes positif dihantar ke Institut Penyelidikan Perubatan (IMR) untuk penjenisan gen lengkap beberapa minggu lepas.
Jabatan Kesihatan negeri Perak dalam satu kenyataan memberitahu, virus itu sangat mudah menjangkiti individu dan orang ramai dinasihatkan memakai pelitup muka dengan betul serta menjaga penjarakan fizikal bagi mengelakkan penularan wabak berkenaan.
Menurut kenyataan tersebut, orang ramai perlu mengelakkan berada di kawasan sesak atau sempit, amalkan kerap mencuci tangan dan elakkan bersentuhan.
“Adalah dinasihatkan juga kepada semua untuk tidak menghadiri atau mengadakan sebarang majlis sosial bagi mengelakkan jangkitan berlaku.
“Selain itu, patuhi prosedur operasi standard yang ditetapkan serta terus memperkasakan amalan norma baharu seperti,” ujar kenyataan itu.

Sebanyak 137 kes baharu dilaporkan di Perak semalam melibatkan 120 jangkitan tempatan manakala 17 lagi kes jangkitan dari luar Perak.
Sehingga semalam, daerah Kinta mencatatkan kes tertinggi di Perak sebanyak 254 kes termasuk 53 kes baharu dengan dua kes adalah saringan kluster baharu iaitu Kluster Persiaran Meru Raya (12 kes) dan Kluster Persiaran Greentown Tujuh (dua).
Daerah Larut Matang Selama pula merekodkan 177 kes dengan 20 kes baharu melibatkan saringan kluster sedia ada iaitu Kluster Jalan Sepat, Kluster Jalan Pokok Assam, Kluster Jalan Kolam Dua manakala selebihnya adalah jangkitan tempatan. – K! ONLINE


40 individu bergejala Covid-19 mahu beraya di rumah
Oleh ROHANA MOHD. NAWI

7 Mei 2021, 3:09 pm
KOTA BHARU – Jabatan Kesihatan Negeri Kelantan (JKNK) mengesan seramai 40 individu mempunyai gejala jangkitan Covid-19 yang enggan menjalani tempoh kuarantin di tujuh Pusat Kuarantin dan Rawatan Covid-19 (PKRC) di negeri ini.
Pengarah PKRC Dr. Mohd.Azman Yusof berkata, mereka memberi alasan tidak boleh pulang ke rumah untuk menyambut Syawal yang akan tiba kurang seminggu lagi sekiranya berada di pusat kuarantin.
Katanya, sehubungan dengan itu, JKNK kini sedang memujuk dan merayu individu yang terlibat agar hadir ke PKRC untuk menjalani kuarantin sekali gua dapat mengelakkan penularan Covid-19 sekiranya mereka dijangkiti.
“Individu yang bergejala perlu ditempatkan di PKRC. Kita bimbang apabila salah seorang ahli keluarga bergejala, kemungkinan besar jangkitan Covid-19 akan berlaku.
“Kita faham mereka mahu menyambut Hari Raya Aidilfitri di rumah, namun jika individu itu bergejala, ia akan menyebabkan jangkitan tersebar. Jadi, mereka perlu menjalani tempoh kuarantin di PKRC,” katanya ketika ditemui pemberita di PKRC Gelanggang Seni di sini hari ini.
Mengulas lanjut, menurut Dr. Mohd. Azman, pihaknya tidak teragak-agak untuk melaporkan hal itu kepada pihak polis jika 40 individu yang dikesan itu masih degil dan tidak mahu ke PKRC.

Katanya, beliau berharap agar orang ramai atau individu yang bergejala jangkitan Covid-19 dapat mematuhi arahan petugas kesihatan bagi mengelak daripada sebarang tindakan dikenakan. – K! ONLINE


Bank, kedai emas perlu tingkat aspek keselamatan premis
Oleh WAT KAMAL ABAS

7 Mei 2021, 2:53 pm
TAIPING – Ibu Pejabat Polis Daerah (IPD) Taiping meminta pemilik kedai emas dan pengurus bank di bandar ini supaya meningkatkan aspek keselamatan bagi mengelakkan kejadian jenayah di premis masing-masing menjelang musim perayaan ini.
Ketua Polis Daerah Taiping, Asisten Komisioner Osman Mamat berkata, kelalaian dalam mengawal aspek keselamatan dikhuatiri memberi peluang dan ruang kepada penjenayah untuk melakukan aktiviti jenayah secara spontan atau terancang .
“Pihak polis sudah mengadakan perjumpaan dengan mereka dua minggu lalu dan meminta agar mereka peka dengan setiap pelanggan yang mengunjungi atau berurusan di premis.
“Perlu memberi perhatian lebih kepada pengunjung dan pelanggan yang hadir ke premis kerana kita tidak tahu sama ada di antara yang datang itu mahu membuat urusan atau mencari peluang untuk melakukan jenayah,” katanya.
Beliau berkata demikian kepada pemberita pada sidang akhbar selepas membuat pemantauan di Sekatan Jalan Raya (SJR) di Jalan Ayer Kuning di sini hari ini.
Osman berkata, bank dan kedai emas boleh melaporkan kepada bilik gerakan IPD Taiping di talian 05-829 1222 jika mendapati ada pelanggan yang menunjukkan tingkah laku mencurigakan yang boleh mencetuskan aktiviti jenayah memasuki premis mereka.

Sementara itu, beliau menegaskan pihaknya tidak teragak-agak mengeluarkan kompaun kepada orang ramai yang melanggar prosedur operasi standard (SOP) berikutan pelaksanaan PKP di mukim tersebut. – K! ONLINE


440 pelajar USIM dihantar pulang bermula esok
Oleh NOR AINNA HAMZAH

7 Mei 2021, 3:03 pm
SEREMBAN – Universiti Sains Islam Malaysia (USIM) menguruskan penghantaran pulang seramai 440 orang
pelajar menggunakan kenderaan khas universiti yang disediakan oleh Bahagian Hal Ehwal Pelajar bermula esok hingga 12 Mei ke 12 buah negeri.
Timbalan Naib Canselor (Hal Ehwal Pelajar dan Alumni), Profesor Madya Dr. Mohd Rushdan Mohd Jailani berkata, proses berkenaan melibatkan penggunaan 18 buah kenderaan universiti iatu bas dan kenderaan pelbagai guna (SUV) untuk menghantar kumpulan pelajar ini secara berfasa ke zon-zon yang telah dikenal pasti.
Menurutnya, kumpulan pelajar berkenaan akan bertolak dari Dewan Tuanku Canselor mengikut jadual masa dan
hari bertolak yang telah siap di susun oleh jawatankuasa khas yang dibentuk bagi memastikan kelancaran operasi berkenaan.
“Pergerakan pertama pelajar akan bermula pada pukul 8 pagi esok ke destinasi pertama iaitu Kelantan dan Terengganu.
“Pergerakan terakhir adalah pada Selasa hadapan iaitu ke Perlis, Kedah dan Pulau Pinang,” katanya dalam satu kenyataan di sini hari ini.
Dr. Mohd. Rushdan berkata, kumpulan pelajar yang tidak pulang menggunakan kenderaan universiti hanya dibenarkan oleh universiti untuk pulang menggunakan kenderaan sendiri dan dijemput oleh ibu bapa atau penjaga.

Menurutnya, pergerakan menggunakan kenderaan awam adalah tidak dibenarkan kecuali perkhidmatan penerbangan.
“Semua pelajar ini kita wajibkan mendaftarkan maklumat mereka secara atas talian di capaian khas yang disediakan dan turut diberikan Surat Kebenaran Rentas Daerah/Negeri daripada USIM sebagai rujukan kepada pihak berkuasa.
“Pergerakan pelajar ini melibatkan kerjasama padu pelbagai jabatan khususnya Pusat Perumahan Pelajar (PRUPEL), Bahagian Hal Ehwal Pelajar (BHEP), Pusat Libatsama Masyarakat dan Jaringan Industri (PLMJI) dan Majlis Perwakilan Pelajar (MPP) bagi memastikan operasi ini mematuhi SOP, berjalan lancar serta semua pelajar tiba ke destinasi masing-masing dengan selamat.
Tambahnya, seramai 66 orang pelajar memilih untuk terus tinggal di kampus semasa cuti Hari Raya Aidilfitri nanti dan pihak universiti melalui PRUPEL dan BHEP akan memastikan kebajikan dan keselamatan mereka sentiasa diberi perhatian.
Menurutnya, secara keseluruhan seramai 3,043 pelajar USIM yang berada di kampus terlibat dalam Program Pergerakan Pelajar Institusi Pengajian Tinggi (IPT) Pulang Sempena Cuti Perayaan Aidilfitri 2021 yang bermula pada 7 Mei hingga 12 Mei 2021 seperti yang diumumkan oleh Kementerian Pengajian Tinggi (KPT) baru-baru ini. – K! ONLINE


Takaful Ikhlas kongsi kegembiraan bersama barisan hadapan
Oleh KOSMO!

7 Mei 2021, 3:09 pm
PETALING JAYA – Sempena Aidilfitri yang bakal menjelang, Takaful Ikhlas General Bhd. (Takaful Ikhlas), anak syarikat milik penuh MNRB Holdings Bhd. dengan kerjasama Islamic Aid Malaysia (IAM) mengagihkan juadah yang disediakan dalam mangkuk tingkat buat petugas Institut Kanser Negara (IKN) kelmarin.
Sebanyak 200 mangkuk tingkat berisi juadah tradisi seperti kuih bahulu, aneka biskut raya
dan kek telah diagihkan kepada petugas IKN melalui program Mangkuk Tingkat Ikhlas.
Presiden & Ketua Pegawai Eksekutif Takaful Ikhlas, Eddy Azly Abidin berkata, ia tanda penghargaan syarikat kepada doktor, jururawat, pembantu perubatan serta kakitangan sokongan IKN yang telah bekerja keras setiap hari demi menjaga kesihatan pesakit.
“Ini merupakan salah satu cara kami mengucapkan ribuan terima kasih kepada mereka, wira yang tidak didendang.
“Semoga sumbangan ini dapat menceriakan para petugas barisan hadapan yang tidak jemu berbakti serta menyuntik kegembiraan dalam kalangan mereka ketika menantikan kedatangan Aidilfitri,” katanya dalam satu kenyataan.
Program Mangkuk Tingkat Ikhlas adalah salah satu daripada aktiviti di bawah Ikhlas
Barakah House, yang merupakan inisiatif pengumpulan dana patuh syariah bertujuan
menjana pembangunan dan kelestarian masyarakat.


KPNDHEP benarkan 38 sektor perniagaan beroperasi
Oleh MOHD. HUSNI MOHD. NOOR

7 Mei 2021, 3:15 pm
PUTRAJAYA – Kebenaran operasi bagi 38 jenis sektor perniagaan sepanjang Perintah Kawalan Pergerakan (PKP) dibuat berdasarkan sejarah pematuhan prosedur operasi standard (SOP) yang tinggi diamalkan premis itu selama ini.
Menteri Perdagangan Dalam Negeri dan Hal Ehwal Pengguna (KPDNHEP), Datuk Seri Alexander Nanta Linggi berkata, pihaknya akui ada segelintir pihak tidak berpuas hati terhadap senarai dikeluarkan itu kerana ada antaranya bukan perkhidmatan perlu.
Beliau berkata, berdasarkan data dikeluarkan, pihaknya mendapati 98.36 peratus premis perniagaan yang diperiksa setakat 5 Mei lalu patuh kepada SOP ditetapkan Majlis Keselamatan Negara dan Kementerian Kesihatan (KKM).
“Sejak tahun lalu hingga kini, kami sudah memeriksa 528,581 premis di seluruh negara dan daripada jumlah itu, 520,028 premis atau 98.36 peratus patuh kepada SOP.
“Manakala, hanya 0.11 peratus atau 597 premis diberi amaran dan 178 premis (0.03 peratus) sahaja dikenakan kompaun,” katanya pada sidang akhbar selepas melancarkan Program Jualan Prihatin Raya (JPR) di sini hari ini.
Sebelum ini, segelintir pihak mempertikai keputusan KPDNHEP yang membenarkan beberapa premis perniagaan seperti kedai perabot, kedai emas dan kedai tembakau (termasuk vape bernikotin) beroperasi sepanjang tempoh PKP.

Alexander berkata, pihaknya berani membenarkan operasi premis perniagaan itu berdasarkan rekod kepatuhan SOP yang tinggi diamalkan premis itu sejak tahun lalu hingga kini.
Menurutnya, beliau akui kedai perabot dan kedai emas bukan perkhidmatan perlu tapi ia sentiasa menjadi tumpuan utama pengguna khususnya pada musim perayaan.
– K! ONLINE


Positif Covid-19, Aliff Iskandar makin pulih
Oleh KOSMO!

7 Mei 2021, 3:11 pm
PETALING JAYA – Selepas disahkan positif Covid-19 seminggu lalu, tahap kesihatan penyanyi Aliff Iskandar kini semakin baik.
Bagaimanapun, pelantun lagu Perit itu masih ditahan di Pusat Kuarantin dan Rawatan COVID-19 Berisiko Rendah di Taman Ekspo Pertanian Malaysia Serdang (MAEPS) bagi menjalani beberapa prosedur sebelum dibenarkan keluar sedikit masa lagi.
Dalam satu kenyataan media yang dikeluarkan label pengurusannya Indigital Music, Aliff mula mengalami demam dan tidak sedap badan sejak 29 April lalu dan melakukan ujian calitan Covid-19 di sebuah klinik swasta.
“Saya disahkan positif sehari kemudan. Sebelum itu memang saya alami demam panas, sesak nafas, batuk dan sakit kepala pada waktu itu. Saya pengsan sebanyak tiga kali di rumah.
“Bila dapat sahaja keputusan, klinik tersebut terus memaklumkan kepada Kementerian Kesihatan Malaysia (KKM) dan saya dijemput dengan menaiki ambulans malam itu juga untuk dikuarantin di MAEPS Sedang,” katanya.
Dalam pada itu, Aliff berkata rakan serumahnya juga sudah melakukan ujian calitan dan keputusannya mereka juga didapati positif seminggu kemudian.

Dalam pada itu, Aliff mengakui dirinya semakin sihat daripada wabak berkenaan. Gejala demam dan batuk yang dialaminya juga sudah pulih dan dia hanya menunggu masa untuk keluar daripada pusat kuarantin berkenaan.
“Memang keadaan saya agak lemah pada peringkat awal. Tetapi beberapa hari kemudian semuanya semakin baik dan saya dapat rasakan perubahan itu. Saya beruntung kerana tidak mengalami komplikasi yang serius seperti segelintir pesakit lain.
“Di sini (pusat kuarantin) saya diberikan layanan baik dan kami sama-sama membuat pelbagai aktiviti seperti yang disarankan oleh petugas kesihatan. Jangan takut, semuanya akan baik-baik sahaja,” ujarnya. -K! ONLINE


Nadia Brian akhirnya sah diceraikan, tak berdendam
Oleh MOHD. HAIKAL ISA

7 Mei 2021, 4:03 pm
PETALING JAYA – “Kami sudah sah bercerai semalam. Saya lega dan lebih tenang namun tidak menyimpan dendam kepada bekas suami.”
Itu respons pelakon Nadia Brian apabila perceraiannya dengan bekas suami, Muizz Nasruddin sudah mendapat pengesahan secara rasmi oleh Mahkamah Syariah Wilayah Persekutuan, Kuala Lumpur di Jalan Duta semalam.
Nadia atau nama lengkapnya, Nadia Najwa Mohamed Rashidi, 30, berkata, semalam (Khamis) ialah pengesahan jatuh talak satu ke atasnya di mahkamah.
Katanya, dia reda dengan suratan takdir dan berharap kehidupannya akan lebih bahagia selepas ini. Harapan yang sama dilayangkan buat bekas suaminya.
“Alhamdulillah, semuanya sudah berakhir. Saya percaya apa yang berlaku ada hikmahnya. Hidup ini terlalu singkat untuk berdendam dan membenci antara satu sama lain.
“Selepas sekian lama hidup saya ibarat bergantung tidak bertali, episod berat dalam hidup saya sudah secara rasminya bernoktah. Terima kasih atas doa yang diberikan orang ramai atas urusan ini,” kata pelakon drama rantaian popular, Aku Yang Kau Gelar Isteri itu.

Ditanya sama ada kegagalan perkahwinan pertama yang tidak berjodoh panjang membuatkan dirinya serik untuk berumah tangga, Nadia berkata, tidak sama sekali.
Katanya, apa yang berlaku membuatkan dirinya lebih berhati-hati untuk memilih pasangan hidup sebelum membuat keputusan untuk bergelar seorang isteri.
“Apa yang berlaku, ada hikmahnya. Untuk apa yang mendatang, saya tidak mahu mengulangi kesilapan yang saya. Penting untuk kita kenal pasangan kita dan diri kita juga sebelum ingin berkahwin.
“Saya akui, saya juga mungkin ada melakukan kesilapan. Saya tidak menyalahkan mana-mana pihak atas apa yang berlaku kerana kesilapan juga mungkin berpunca daripada khilaf saya.
“Siapa yang berkahwin inginkan perceraian? Tiada seorang pun dalam dunia yang inginkan hal itu berlaku. Begitu juga saya. Saya tak serik nak kahwin tetapi saya akan ambil lebih masa untuk kenal siapa pasangan hidup,” ujarnya.
Kosmo! Online pernah melaporkan, pergolakan rumah tangga pelakon Nadia Brian dan suami akhirnya menemui titik noktah apabila Nadia dan Muiz mengesahkan mereka sudah bercerai talak satu secara lisan di luar mahkamah pada 2 April lalu. – K! ONLINE


Kes tertembak rakan: Tiga anggota polis direman tujuh hari
Oleh ALICIA JOHNY KUEH

7 Mei 2021, 3:23 pm
SIBU – Tiga orang lelaki telah direman selama tujuh hari oleh Mahkamah Majistret di sini untuk membantu siasatan kes seorang anggota polis yang maut ditembak di sebuah rumah di Lorong Permai Timur 9A di sini semalam.
Pesuruhjaya Polis Negeri Sarawak, Datuk Aidi Ismail yang mengesahkan kejadian tersebut berkata kesemua suspek yang berusia dalam lingkungan 21 ke 27 tahun itu berasal dari Semenanjung Malaysia.
“Perintah reman dikeluarkan mulai hari ini bagi membantu pihak polis untuk menyiasat kes di bawah Seksyen 302 Kanun Keseksaan,” katanya ketika dihubungi hari ini.
Mangsa, Norhalim Tumiran, 25, yang berasal dari Pahang dilaporkan maut setelah disyaki terkena tembakan di sebelah kanan kepala dalam kejadian sekitar pukul 7.20 malam itu.
Ketika kejadian, salah seorang suspek difahamkan sedang bergurau dengan mengacukan pistol sebelum tertekan picu dan melepaskan tembakan ke arah si mati yang sedang bermain permainan video di ruang tamu rumah.
Aidi turut memberitahu bahawa pihak patologi dari Kuching akan dihantar ke Sibu untuk melakukan bedah siasat esok sebelum jenazah dibenarkan untuk dihantar pulang ke Pahang.

Norhalim adalah pegawai polis yang baru sahaja dipindahkan ke Unit Rondaan Bermotosikal (URB) di Jabatan Pencegahan Jenayah dan Keselamatan Komuniti di sini sebulan setengah yang lalu.
Allahyarham meninggalkan seorang isteri dan bayi yang berusia satu tahun. – K! ONLINE


Bantah penggunaan vape untuk remaja, kanak-kanak
7 Mei 2021, 3:28 pm
PETALING JAYA – Malaysian Vape Industri Advocacy (MVIA) menyelar tindakan sepasang suami isteri yang memberikan anak mereka yang berusia dua tahun menghisap vape seperti mana tular di laman sosial beberapa hari lalu.
Presidennya, Rizani Zakaria berkata, pihak MVIA dan industri vape membantah penggunaaan vape dalam kalangan remaja dan juga kanak-kanak.
“Kami terkilan dengan perbuatan pasangan berkenaan dan kerana tindakan mereka, kami memperjuangkan pengubalan undang-undang khusus berkaitan vape.
“Kami harap terdapat satu peraturan atau tindakan yang boleh dikenakan terhadap mereka sebagai pengajaran kepada masyarakat,” ujarnya dalam satu kenyataan hari ini.
Tegasnya, pengguna vape juga perlu dididik berkenaan vape agar mereka tidak menyalahgunakan produk tersebut.
Jelas beliau, tindakan tidak bertanggungjawab yang dilakukan pasangan tersebut telah menyebabkan masyarakat memandang serong kepada penggunaan vape walhal hanya segelintir yang berkelakuan buruk dan menyalahgunakannya.

“Jika perkara seperti ini berterusan, ia akan memberi reputasi buruk kepada penggunaan vape yang akan melumpuhkan industri yang bernilai RM2.27 bilion ini.
“Justeru itu, MVIA sekali lagi menggesa agar kerajaan segera melaksanakan undang-undang khusus dan mengeluarkan peraturan berkaitan vape dan e-cecair agar perkara seperti ini dapat dibendung,” ujarnya. – K! ONLINE


Salam Perantauan 6 Mei
Oleh KOSMO!

8 Mei 2021, 10:38 pm


Remaja maut kemalangan dua lori
Oleh MASTURAH SURADI

8 Mei 2021, 10:09 pm
KOTA TINGGI – Seorang remaja maut selepas lori pasir yang dipandu bapanya hilang kawalan sebelum melanggar sebuah lori lain yang diletakkan di tepi jalan di Kilometer 82, Jalan Johor Bahru-Mersing berhampiran Sungai Ara di sini hari ini.
Dalam kejadian pada pukul 11.40 pagi itu, mangsa, Nur Alif Mohd. Azrul Hafis, 15, dari Kampung Tenang Sungai Tiram meninggal dunia di lokasi kejadian akibat cedera parah.
Ketua Polis Daerah Kota Tinggi, Superintendan Hussin Zamora berkata, bapa mangsa, Mohd. Azrul Hafis Kamisan, 39, pula cedera di kepala.
“Ketika kejadian, dia beranak itu dalam perjalanan dari Jalan Johor Bahru menghala ke Mersing. Pemandu sebuah lagi lori meletakkan kenderaannya di bahu jalan.
“Kemalangan dipercayai berlaku apabila bapa mangsa hilang tumpuan akibat terlelap semasa memandu sebelum hilang kawalan dan melanggar sebuah lori pasir yang diparkir di bahu jalan,”katanya dalam kenyataan di sini hari ini.
Ketika kejadian, pemandu lori pasir berada di Surau Felcra Berhad di seberang jalan untuk menunaikan solat sunat duha.

Sementara itu, seramai 13 orang anggota Balai Bomba dan Penyelamat Kota Tinggi diketuai Komander Operasi, Azman Jantan mengeluarkan mangsa yang tersepit.
Mangsa kemudian diserahkan kepada polis untuk tindakan selanjutnya.- K! ONLINE


Tergelincir jatuh longkang
Oleh ZAKKINA WATI AHMAD TARMIZI

8 Mei 2021, 10:24 pm
SEREMBAN – Seorang kanak-kanak lelaki berusia lapan tahun dikhuatiri lemas selepas tergelincir ketika bermain berhampiran longkang di Flat Cempaka, Garden Avenue, Seremban 2 dekat sini petang tadi.
Ketua Polis Daerah Seremban, Asisten Komisioner Mohd. Said Ibrahim berkata, dalam kejadian yang dilaporkan kira-kira pukul 4 petang itu mangsa dikatakan tergelincir ketika bermain di longkang tersebut bersama abangnya dan seorang lagi rakan yang masing-masing berusia sembilan dan 12 tahun.
“Sewaktu kejadian, hujan agak lebat dan mangsa dipercayai dihanyutkan air deras dengan operasi pencarian ketika ini bermula dari tempat kejadian,” katanya kepada pemberita ketika ditemui di lokasi kejadian di sini hari ini.
Mohd. Said berkata, mengikut penilaian pihaknya, arus air yang deras itu akan menuju ke Sungai Mambau.
“Seramai 14 anggota bomba dan 10 anggota polis terlibat dalam operasi mencari dan menyelamat tersebut,” jelasnya. K! ONLINE


Kolej Mississippi catat rekod dunia jambalaya
Oleh KOSMO!

8 Mei 2021, 10:00 pm
PERKINSTON, MISSISSIPPI – Sebuah kolej di Amerika Syarikat memecahkan rekod dunia Guinness World Records apabila memasak juadah Afrika Barat, jambalaya paling besar untuk tujuan kebajikan, lapor agensi berita United Press Internatioan (UPI) kelmarin.
Kolej Komuniti Pantai Teluk Mississippi memasak juadah nasi bersama daging dan sayuran itu untuk mengutip dana  pantri makanan.
Menurut kolej itu, sukarelawan-sukarelawan  menggunakan periuk gergasi yang dipanggil  ‘potzilla’ untuk memasak jambalaya paling besar  tersebut. Acara itu  berlangsung pada 1 Mei lalu di Ocean Springs.
Pihak kolej berkata,  mereka berjaya memecahkan rekod dunia namun tidak mendedahkan jumlah hidangan jambalaya yang dimasak.
Rekod jambalaya paling besar adalah 1,529 kilogram yang dicatat oleh Persatuan Festival Jambalaya di Gonzales, Los Angeles pada 2009.
Jambalaya terbaharu tersebut dijual pada harga AS$10 (RM41) sepinggan manakala hasil jualan  AS$3,200 (RM13,160) didermakan kepada pantri makanan kampus. – Agensi


Salam Perantauan 5 Mei
Oleh KOSMO!

8 Mei 2021, 10:24 pm
Salam Perantauan 5 Mei


Salam Perantauan 4 Mei 2021
Oleh KOSMO!

8 Mei 2021, 10:14 pm


Premis berisiko diarah tutup tiga hari
Oleh MOHD RIDZAUDDIN ROSLAN

8 Mei 2021, 10:37 pm
PETALING JAYA-  Kerajaan akan mengeluarkan arahan penutupan terhadap mana-mana premis yang tersenarai dalam sistem Hotspots Identification for Dynamic Engagement (HIDE) kerana dikenalpasti sebagai lokasi berisiko penularan Covid-19.
Menteri Kanan Pertahanan, Datuk Seri Ismail Sabri Yaakob berkata, arahan itu akan berkuat kuasa serta merta.
“Aktiviti penguatkuasaan bagi semua premis akan dipantau oleh pihak polis, Angkatan Tentera Malaysia, Kementerian Perdagangan Dalam Negeri dan Hal Ehwal Pengguna serta Pihak Berkuasa Tempatan,” katanya di sini tadi. -K! ONLINE


Lan Pet Pet dan penghantar makanan berdamai
Oleh HANISAH SELAMAT

8 Mei 2021, 9:58 pm
PETALING JAYA – Pelawak, Lan Pet Pet mengesahkan kes pergaduhannya dengan seorang penghantar barang sudah diselesaikan secara baik.
Lan atau nama sebenar Mazlan Ahmad, 52, berkata dia sudah berdamai dengan individu terbabit manakala laporan polis juga ditarik balik.
“Selepas bergaduh saya pergi buat laporan polis untuk diri sendiri. Penghantar makanan terbabit hanya buat laporan dua, tiga hari selepas itu.
“Apa pun saya berterima kasih kepada pegawai penyiasat yang panggil penghantar makanan ini dan kes kami selesai selepas bersemuka,” katanya dalam video penjelasan yang dikongsi di Instagram petang tadi.
Pada masa sama, anggota kumpulan Senario itu turut mengucapkan terima kasih kepada individu berkenaan kerana sedia berdamai.
Terdahulu, selepas beberapa hari mendiamkan diri, Lan yang ditemani peguam, Datuk Dr Aswandi Hashim tampil menjelaskan situasi sebenar berhubung penularan video pergaduhannya dengan penghantar makanan, baru-baru ini.

Lan Pet Pet ketika sidang akhbar petang tadi.
Menerusi video penjelasan berdurasi kira-kira 11 minit itu, dia memaklumkan menegur individu dimaksudkan yang melihat telefon sambil menunggang motosikal.
“Saya bunyikan hon kereta dan kemudian dia tak puas hati. Dia tunjuk bahasa isyarat (lucah) pada saya menerusi cermin pandang belakang dan saya pun berhenti.
“Dia buat provokasi tapi saya sabar. Dia marah pun saya sabar. Saya serang dia kerana takkan saya nak biarkan muka saya dipukul? Jadi berlakulah pergelutan,” katanya.
Menurut Lan lagi, dia sedar ketika kejadian seorang pemandu wanita di dalam kereta berhampiran merakam video yang kemudian tular.
“Saya tengok video tular ini dalam kumpulan WhatsApp dan tak puas hati. Saya terus buat laporan polis. Ia sudah menjadi kes lain pula sedangkan kami bergaduh hanya dalam beberapa saat,” ulasnya.
Lan turut berharap orang ramai tidak lagi salah faham terhadap dirinya selain terus memberikan sokongan.
Sementara itu, Aswandi berkata, orang salah faham hanya dengan menonton rakaman yang sebenarnya bukan pergaduhan tetapi lebih kepada perselisihan.
“Berkenaan video tular, komen (dilayangkan) seolah-olah menghakimi Lan menyeran. Itu adalah satu prasangka.
“Saya dihubungi Lan dan saya menasihatkannya supaya buat laporan polis. Ketika itu individu terbabit masih belum buat laporan polis,” katanya.
Tambah Aswandi, isu berkenaan kini sudah selesai malah bermakna tiada sebarang kesalahan yang dilakukan anak guamnya memandangkan individu terbabit menarik balik laporan.
“Kalau 100 peratus berpunca daripada Lan, saya yakin penghantar barang itu akan saman atas kecederaan atau kerugian yang dialami,” katanya. – K! ONLINE


Hamilton raih petak pertama buat kali ke-100
Oleh KOSMO!

8 Mei 2021, 11:58 pm
BARCELONA – Pemandu Mercedes, Lewis Hamilton meraih petak pertama buat kali ke-100 selepas mencatatkan ujian masa terpantas pada sesi kelayakan di Grand Prix (GP) Sepanyol semalam.
Jika juara dunia tujuh kali tersebut mengekalkan pemanduan cemerlang esok, Hamilton bakal meraih kemenangan kelima berturut-turut di Sepanyol selepas tiga daripada empat kemenangan terakhirnya terhasil selepas bermula di petak pertama.
Pada sesi kelayakan tersebut, Hamilton merekodkan masa terpantas satu minit 16.741 saat sekali gus memulakan saingan di petak pertama. Pemandu Red Bull Racing, Max Verstappen tempat kedua dan rakan sepasukan Hamilton, Valtteri Bottas tempat ketiga terpantas.
“Saya tidak percaya saya berjaya meraih tempat pertama sebanyak 100 kali. Terima kasih kepada semua yang bekerja keras untuk meraih kejayaan seperti ini.
“Esok adalah misi yang berbeza dan saya harap kami mampu melakukan terbaik sekali lagi pada perlumbaan sebenar nanti,” kata Hamilton.
Pasukan Ferrari juga tampil cemerlang menerusi pelumba mudanya, Charles Leclerc apabila mencatat masa empat terpantas selepas hanya dipisahkan 0.036 dengan Bottas yang berada di kedudukan ketiga.  – AGENSI


Salam Perantauan 3 Mei 2021
Oleh KOSMO!

8 Mei 2021, 10:06 pm
Salam Perantauan 3 Mei

Sila Log Masuk atau Langgan untuk membaca berita sepenuhnya


Hadiah hari jadi bermakna
Oleh NORHAYATI YAHAYA

8 Mei 2021, 8:44 pm
SHAH ALAM – Seorang penuntut Ijazah Sarjana Muda Kejuruteraan Awam dari Universiti Tun Hussein Onn Malaysia (UTHM) menerima hadiah hari jadi bermakna apabila dapat pulang beraya bersama keluarga tahun ini.
Muhammad Ammar Haziq Zakaria, 22, antara 352 anak Selangor di enam institut pengajian tinggi (IPT) yang menggunakan perkhidmatan pengangkutan percuma yang disediakan kerajaan negeri.
“Bila bas mula bergerak pukul 12 tengah hari tadi dari UTHM, saya rasa inilah hadiah hari jadi paling bermakna buat saya tahun ini,” katanya ketika ditemui selepas tiba di Bangunan Sultan Salahuddin Abdul Aziz Shah (SUK) hari ini.
Ibunya, Norafida Mohammad yang bekerja di Klinik Kesihatan Metro Prima, Kepong berkata, dia bersama suami, Zakaria Awang yang merupakan pesara tentera bergegas ke Bangunan SUK pada pukul 2.30 petang sebaik tamat bekerja kerana tidak sabar mahu menemui anak keduanya itu.
Terdahulu, Menteri Besar Selangor, Datuk Seri Amirudin Shari menyambut kepulangan mereka di samping menyampaikan sumbangan kepada ibu bapa dan penuntut IPT tersebut.
Katanya, sebanyak 18 bas disediakan oleh pihak kerajaan negeri menerusi tajaan anak syarikat dan agensi untuk membawa 352 anak-anak Selangor yang belajar di universiti luar dari Selangor pulang ke pangkuan keluarga masing-masing.

“Usaha ini juga adalah hasil daripada permintaan organisasi dan disuarakan mahasiswa itu sendiri,” katanya.
Enam universiti yang terlibat adalah UTHM Cawangan Parit Raja dan Pagoh, Universiti Sains Malaysia (USM) Pulau Pinang, Universiti Teknikal Melaka (UTEM), Universiti Sultan Zainal Abidin (UNISZA) dan Universiti Malaysia Kelantan (UMK).
Kesemua penuntut IPT itu akan dibawa pulang secara berperingkat bermula hari ini dan esok dengan kawalan ketat prosedur operasi standard (SOP) bagi memastikan kesihatan pelajar terjaga melalui pematuhan protokol kesihatan. -K! ONLINE


Sambutlah Aidilfitri ‘in-house’ – Noor Hisham
Oleh SITI A'ISYAH SUKAIMI

8 Mei 2021, 8:22 pm
PUTRAJAYA – Ketua Pengarah Kesihatan, Tan Sri Dr. Noor Hisham Abdullah merayu umat Islam menyambut Aidilfitri secara sederhana dengan beraya bersama individu di rumah atau secara ‘in-house’ seperti tahun lalu bagi melandaikan semula keluk jangkitan Covid-19.
Ini kerana katanya, pada tahun lalu tiada kes jangkitan Covid-19 dilaporkan selepas Aidilfitri berikutan pematuhan prosedur operasi standard (SOP) yang tinggi apabila umat Islam beraya di rumah masing-masing.
“Kita takkan berjaya (melandaikan keluk jangkitan) kalau tidak ada kerjasama daripada rakyat Malaysia. Jadi sambutlah perayaan Aidilfitri secara ‘in-house’ bukan dengan rumah terbuka.
“Seperti raya tahun lepas, tiada kes jangkitan dilaporkan selepas raya. Kenapa kita tidak boleh buat sekali lagi untuk kali ini kerana kes tinggi ketika ini,” katanya pada sidang akhbar di sini hari ini.
Dalam pada itu, Noor Hisham juga tidak jemu untuk berkali-kali mengingatkan seluruh rakyat Malaysia supaya mematuhi SOP bagi mengelakkan jangkitan Covid-19.
“Sekiranya anda dijangkiti Covid-19 dan datang ke hospital tetapi kita tidak ada katil di Unit Rawatan Rapi (ICU) untuk menempatkan anda, kita berdepan dengan masalah.

“Kita tidak mahu menjadi negara yang terpaksa memilih pesakit, siapa perlu diberi peluang untuk hidup atau mati,” katanya.
Mengulas lanjut, beliau berkata, tempoh dua hingga empat minggu ini adalah kritikal untuk mengawal penularan Covid-19 sekali gus sangat memerlukan kerjasama semua pihak.  -K! ONLINE


Bakal jadi nenek, mata Krisdayanti berkaca
Oleh KOSMO!

8 Mei 2021, 9:50 pm
JAKARTA – Mata penyanyi Indonesia, Krisdayanti berkaca saat anak perempuannya, Aurel Hermansyah memberitahu bahawa dia kini mengandung, lapor portal berita Suara.com.
Aurel merakam video dia membuat panggilan video kepada Krisdayanti untuk mengumumkan berita tersebut dan mata Krisdayanti berkaca sebaik sahaja tahu dia bakal menimang cucu.
Krisdayanti nampak bahagia bakal menyambut kelahiran cucu sulungnya itu.
Suami Aurel, Atta Halilintar juga memuat naik panggilan video yang dibuat kepada Anang Hermansyah dan Ashanty bersama ibu dan bapanya, Lenggogeni Faruk dan Halilintar Anofial Asmid.
“Hai datuk dan nenek baharu. Cucu pertama datuk dan nenek mesti bangga mempunyai orang tua yang hebat-hebat belaka,” tulis Atta dalam kapsyen foto yang dimuat naik di akaun Instagram miliknya.
Aurel sebelum ini mengumumkan berita kehamilannya menerusi Instagram dengan memuat naik gambar ujian kehamilan yang positif.

“Alhamdulillah terima kasih Ya Allah. Selepas periksa waktu subur menggunakan Andalan Ovulation Test, saya terus periksa menggunakan Andalan Pregnancy Test dan ternyata hasilnya positif,” tulis Aurel.
Pasangan tersebut bernikah pada 3 April lalu. -Agensi


Tiada rentas negeri, daerah selama empat minggu
Oleh MOHD RIDZAUDDIN ROSLAN

8 Mei 2021, 8:33 pm
PETALING JAYA- Semua aktiviti rentas negeri dan daerah tanpa kebenaran pihak polis di seluruh negara adalah tidak dibenarkan selama empat minggu berkuatkuasa dari 10 Mei hingga 6 Jun depan.
Menteri Kanan Pertahanan, Datuk Seri Ismail Sabri Yaakob berkata, semua aktiviti sosial juga tidak dibenarkan dijalankan orang ramai sepanjang tempoh berkenaan.
“Aktiviti sosial itu termasuklah majlis kenduri, perkahwinan, keraian dan lain-lain selain aktiviti pendidikan dan ekonomi yang boleh menyebabkan perhimpunan atau kesesakan awam.
“Selain itu, majlis rasmi dan sosial secara bersemuka oleh kerajaan dan swasta juga tidak dibenarkan,” katanya di sini tadi.
Pun begitu, katanya, keputusan sekatan itu akan disemak semula selepas dua minggu. -K! ONLINE


Ah long hantar ribuan lipas sebab liat bayar hutang
Oleh KOSMO!

8 Mei 2021, 9:29 pm
TAIPEI, Taiwan  – Sekumpulan penjenayah  yang berang kerana  pemilik restoran yang meminjam wang daripada mereka tidak melangsaikan hutangnya bertindak menghantar beribu-ribu ekor lipas ke premis tersebut, lapor portal berita Oddity Central kelmarin.
Anggota-anggota  kumpulan penjenayah  dikenali sebagai Bamboo Union itu  meminjamkan wang kepada pemilik restoran G House. Sindiket itu  dilaporkan mengugut mangsa supaya melangsaikan hutangnya.
Namun, selepas ugutan tidak dilayan, mereka kemudian menghantar dua lelaki bertopeng untuk melepaskan beribu-ribu ekor lipas di restoran tersebut ketika pelanggan menjamu selera.
Antara pelanggan yang menjamu selera termasuk beberapa pegawai Jabatan Polis Taipei yang menghadiri satu jamuan di situ. Mereka kemudian menubuhkan sebuah pasukan khas untuk mengesan si pelaku.
Hasil siasatan mendapati insiden itu merupakan pertelagahan antara pemilik restoran yang dengan kumpulan penjenayah terbabit. – Agensi


Situasi di Malaysia boleh jadi seperti India
Oleh SITI A'ISYAH SUKAIMI

8 Mei 2021, 9:06 pm
PUTRAJAYA – Trend peningkatan mendadak kes di Malaysia sangat membimbangkan dan Kementerian Kesihatan (KKM) khuatir situasi seperti di India juga boleh berlaku di Malaysia sekiranya tindakan drastik tidak dilaksanakan segera.
Ketua Pengarah Kesihatan, Tan Sri Dr. Noor Hisham Abdullah berkata, penularan Covid-19 di dunia dan juga di Malaysia semakin serius dengan jumlah terkini kes sebanyak 155.7 juta dan 3.3 juta kematian di dunia.
“India negara paling terkesan berhubung kes harian Covid-19 yang meningkat setiap hari sekali gus melumpuhkan sistem kesihatan di negara tersebut.
“Justeru, kita perlu mengambil iktibar daripada situasi di India dan beberapa negara lain yang menghadapi situasi hampir sama supaya keadaan sedemikian tidak berlaku di Malaysia,” katanya dalam sidang akhbar di KKM di sini hari ini.
Sementara itu, beliau berkata, Perintah Kawalan Pergerakan (PKP) 2.0 yang dilaksanakan sebelum ini tidak gagal seperti yang didakwa sesetengah pihak kerana berjaya menurunkan kes.
“Kita dengar ada yang kata ia gagal tetapi sebenarnya tidak gagal. Apabila kita lihat kes kemuncak pada 30 Januari lebih 5,000 kes dan kita melaksanakan PKP 2.0 pada 13 Januari.

“Jika ia tidak dilaksanakan, mungkin kes boleh mencecah lima angka sebanyak 10,000. Bahkan ada jangkaan pada minggu pertama Mac, kes harian mencatatkan 20,000 tetapi ternyata tidak,” katanya. -K! ONLINE


Tiga daerah di Pulau Pinang, Kuantan kena PKP
Oleh MOHD RIDZAUDDIN ROSLAN

8 Mei 2021, 8:13 pm
PETALING JAYA- Tiga daerah di Pulau Pinang dan kawasan Kuantan, Pahang dikenakan Perintah Kawalan Pergerakan (PKP) bermula Isnin ini hingga 23 Mei depan.
Menteri Kanan Pertahanan, Datuk Seri Ismail Sabri Yaakob berkata, pelaksanaan PKP di Kuantan berikutan laporan sebanyak 1,578 kes Covid-19 selain 10 kluster aktif direkodkan di kawasan itu.
“Bagi negeri Pulau Pinang pula, tiga daerah di negeri itu melibatkan Timur Laut, Seberang Perai Tengah dan Seberang Perai Selatan turut dikenakan PKP.
“Ia turut melibatkan beberapa mukim antaranya Mukim 12 di Barat Daya selain Bandar Butterworth serta Mukim 14 di Seberang Perai Utara,” katanya di sini tadi.
Katanya, pergerakan rentas negeri dan daerah juga tidak dibenarkan di kawasan mukim dan daerah yang terlibat PKP. -K! ONLINE


Perkenal kit uji Covid-19 guna sampel air liur
Oleh MOHD. HUSNI MOHD. NOOR

8 Mei 2021, 8:55 pm
PUTRAJAYA – Ujian saringan Covid-19 secara kendiri menggunakan sampel air liur akan diperkenalkan dalam tempoh terdekat.
Perkara itu disahkan Ketua Pengarah Kesihatan, Tan Sri Dr. Noor Hisham Abdullah dengan dua syarikat sudah dikenal pasti untuk mengeluarkan kit saringan berkenaan.
Menurutnya, kit ujian itu masih dalam peringkat pendaftaran dengan Pihak Berkuasa Alatan Perubatan (MDA) dan ketika ini Institut Penyelidikan Perubatan (IMR) sedang menjalankan ujian terhadap dua kit saringan yang dikeluarkan dua syarikat tersebut.
“Sebaik ia didaftarkan, orang ramai boleh mendapatkan kit menggunakan sampel air liur itu di farmasi dengan konsepnya sama seperti kit ujian kehamilan,” katanya pada sidang akhbar perkembangan kes harian Covid-19 di sini hari ini.
Noor Hisham berkata, petugas kesihatan juga akan dilatih menggunakan kit saringan itu bagi memastikan kaedah pengambilan sampel air liur dilakukan dengan tepat.
Sebelum ini, Kementerian Kesihatan (KKM) sudah menjalankan penilaian lapangan bagi penggunaan kit saringan menggunakan sampel air liur itu serta tujuh hospital telah dipilih untuk penilaian lapangan bagi kaedah tersebut.

Buat masa ini, KKM masih menggunakan kaedah persampelan melalui hidung dan mulut bagi mengesan kehadiran virus Covid-19 dalam badan pesakit.
Kosmo! sebelum ini melaporkan sebuah syarikat,  Alif Masyhur Sdn Bhd (Alif Masyhur) dengan kerjasama Fjord Diagnostics Sdn Bhd (Alif-Fjord) muncul syarikat Malaysia pertama memperkenalkan kit saringan Covid-19 menggunakan sampel air liur.
Lebih menarik, kit ujian pengumpulan sampel air liur dikenali Fjord-Saliva itu mengandungi alat dikenali sebagai Sediprep untuk meningkatkan konsentrasi kandungan virus dalam sampel air liur bagi mengesan Covid-19. – K! ONLINE


Aktivis lukis 100 zakar di jalan raya berdepan tindakan undang-undang
Oleh KOSMO!

8 Mei 2021, 9:12 pm
AUCKLAND, New Zealand  – Seorang aktivis New Zealand berdepan tindakan undang-undang kerana melukis kemaluan lelaki di jalan-jalan sekitar bandar Auckland, lapor New York Post kelmarin.
Geoff Upson  yang menggelar dirinya aktivis keselamatan jalan raya telah melukis kira-kira 100 gambar zakar pada jalan-jalan berlubang dengan harapan mendapat perhatian pihak berwajib untuk dibaiki.
Jabatan Pengangkutan Auckland menghubungi Upson minggu lalu dan memfailkan aduan dengan pihak polis.
Upson bagaimanapun mempertahankan  tidakannya.
“Terasa? Baguslah begitu, harapnya jalan-jalan berlubang akan segera dibaiki,” demikian tulis Upson di laman Facebooknya.
Upson juga berkata jika jalan-jalan tersebut dibaiki, dia akan memadamkan lukisan tersebut.

Upson juga

memuat naik video dia melukis zakar tersebut di media sosial.
“Saya sudah penat menghubungi Jabatan Pengangkutan Auckland. Jadi apa yang saya lakukan ialah melukis gambar zakar,” katanya.
Upson turut memberitahu lukisan itu membantu pengguna jalan mengelak daripada melanggar lubang. – Agensi


LZS santuni lelaki tinggal dalam kereta
Oleh MOHD YUNUS YAKKUB

8 Mei 2021, 9:20 pm
SHAH ALAM – Lembaga Zakat Selangor (LZS) telah menghulur bantuan kepada seorang lelaki yang tinggal bersendirian dalam sebuah kereta berhampiran Denai Alam di sini hari ini.
Kisah tersebut dikongsi menerusi hantaran di laman sosial Facebook rasmi LZS apabila Skuad Saidina Umar LZS bergegas ke lokasi tersebut selepas menerima aduan daripada orang ramai.
LZS memaklumkan hasil siasatan mendapati lelaki berusia 52 tahun itu baru berhijrah dari Kedah dan sedang mencari pekerjaan di negeri ini.
“Sebelum ini, lelaki yang belum berkahwin itu tidur di kawasan rehat dan rawat namun terpaksa keluar kerana kawasan berkenaan telah ditutup.
“Ketika ini, dia tidak mempunyai sebarang punca pendapatan dan menjalankan aktiviti meminta sedekah di sekitar kawasan tersebut,” katanya.
LZS turut memberitahu pihaknya cuba mendapatkan rumah sewa untuk lelaki berkenaan selain dia turut didaftarkan sebagai asnaf fakir dan bantuan kewangan bulanan akan disalurkan bermula bulan ini.

“Namun dia memohon supaya diberikan sedikit masa supaya dapat mencari bilik atau rumah sewanya sendiri,” ujarnya. -K! ONLINE


Lelaki ditemui lemas di Sungai Golok
Oleh YATIMIN ABDULLAH

8 Mei 2021, 7:17 pm
RANTAU PANJANG – Seorang lelaki yang dikhuatiri hilang ketika berenang menyeberangi Sungai Golok di pangkalan haram Parking di sini semalam ditemui lemas hari ini.
Lelaki tanpa identiti pengenalan diri itu ditemui dalam keadaan terapung oleh pasukan bomba pada pukul 8.46 pagi tadi.
Ketua Balai Bomba dan Penyelamat Rantau Panjang, Penolong Penguasa Bomba Imran Ismail berkata, mayat mangsa ditemui berhampiran pangkalan haram Derdap kira-kira empat kilometer dari lokasi asal dia dikhuatiri hilang.
Katanya, mayat lelaki itu diserahkan kepada polis pada pukul 10 pagi untuk tindakan lanjut.
Kosmo! Online semalam melaporkan, seorang lelaki dikhuatiri lemas dipercayai ketika sedang berenang menyeberangi Sungai Golok berhampiran pangkalan haram Parking di sini.
Bagaimanapun, identiti mangsa yang lemas dalam kejadian pada pukul 1 petang itu masih belum dapat dikenal pasti. – K! ONLINE


Polis maut ditembak dikebumi malam ini
Oleh ALICIA JOHNY KUEH

8 Mei 2021, 5:59 pm
SIBU – Mayat anggota polis lelaki yang meninggal dunia akibat terkena tembakan di sini kelmarin dijangka dikebumikan di kampung halamannya di Pahang pada malam ini.
Pesuruhjaya Polis Sarawak, Datuk Aidi Ismail berkata, bedah siasat ke atas mayat Konstabel Norhalim Tumiran, 25, selesai malam tadi.
“Jenazah akan diterbangkan dari Sibu dengan pesawat Tentera Udara Diraja Malaysia (TUDM) dan dijangka tiba di Pangkalan TUDM Subang, Selangor pukul 8 malam ini.
“Jenazah Norhalim akan dihantar ke Felda Bukit Damar, Lanchang, Pahang dan dikebumikan malam ini juga,” katanya ketika dihubungi di sini hari ini.
Berita berkaitan: Konstabel mati terkena tembakan ketika bergurau
Norhalim ditemui mati dengan kesan tembakan di kepala di sebuah rumah sewa di Lorong Permai Timur 9A di sini kelmarin.

Dalam kejadian pada pukul 7.20 malam itu, difahamkan rakan mangsa yang juga seorang anggota polis bergurau dengan mengacukan pistol sebelum tertekan picu dan melepaskan tembakan ke arah lelaki itu yang sedang bermain permainan komputer di ruang tamu.
Berikutan kejadian itu, plis memberkas tiga anggota polis berusia 21 ke 27 tahun yang untuk membantu siasatan.
Kes disiasat di bawah Seksyen 302 Kanun Keseksaan yang membawa hukuman gantung sampai mati. – K! ONLINE


Kes sporadik lebih tinggi berbanding kes kluster
Oleh MOHD. HUSNI MOHD. NOOR

8 Mei 2021, 8:01 pm
PUTRAJAYA – Malaysia belum lagi memasuki gelombang keempat penularan Covid-19 biarpun berlaku peningkatan ketara kes positif buat masa ini.
Ketua Pengarah Kesihatan, Tan Sri Dr. Noor Hisham Abdullah berkata, peningkatan kes ketika ini adalah kesinambungan daripada gelombang ketiga yang dikesan pada September tahun lalu.
Beliau berkata, kementerian buat masa ini masih memantau sama ada peningkatan kes yang berlaku ketika ini berpunca daripada varian baharu atau jangkitan baharu.
“Kita masih tidak pasti sama ada peningkatan kes buat masa ini disebabkan varian baharu atau jangkitan baharu.
“Kita masih tidak dapat ratakan keluk jangkitan kes pada gelombang ketiga dan ia kemudian disambung disebabkan kes yang semakin meningkat ketika ini,” katanya pada sidang akhbar di sini hari ini.
Katanya, ketika ini, kes sporadik lebih tinggi berbanding kes kluster dan ini bermakna kes jangkitan kini sudah ada dalam konuniti.

Noor Hisham berkata, semua pihak perlu berhati-hati supaya tidak dijangkiti.
“Keupayaan vaksinasi negara buat masa ini masih di peringkat awal jadi, negara tidak boleh bergantung kepada vaksinasi lagi,” katanya.
Gelombang ketiga Covid-19 di Malaysia bermula pada 8 September tahun lalu susulan lonjakan kes daripada Kluster Benteng Lahad Datu di Sabah dan Kluster Tembok di Kedah.
Pada 17 April, Menteri Kesihatan, Datuk Seri Dr. Adham Baba memaklumkan, negara masih berdepan gelombang ketiga jangkitan Covid-19.
Menurutnya, gelombang keempat hanya akan berlaku sekiranya jangkitan tempatan ketika gelombang semasa sudah mendatar atau mencatat sifar kes selama beberapa hari sebelum berlaku peningkatan kes baharu secara mendadak.
Sebelum ini, Presiden Persatuan Perubatan Malaysia, Dr. Subramaniam Muniandy berkata,  semua petunjuk yang ada ketika ini menandakan gelombang keempat penularan jangkitan Covid-19 sudah tiba. – K! ONLINE


Penduduk Bunut Susu liat jalani ujian Covid-19
Oleh YATIMIN ABDULLAH

8 Mei 2021, 6:37 pm
KOTA BHARU – Penduduk di tiga buah kampung di Mukim Bunut Susu di sini yang terlibat dengan Perintah Kawalan Pergerakan Diperketatkan (PKPD) bermula esok dikesan liat untuk menjalani ujian saringan Covid-19.
Pengarah Jabatan Kesihatan Negeri Kelantan (JKNK), Datuk Dr. Zaini Husin berkata, sehingga semalam, kira-kira 1,500 penduduk dari ketiga-tiga buah kampung itu sudah menjalani ujian tersebut.
Beliau berkata, bagaimanapun, jumlah itu masih rendah iaitu hanya kira-kira 30 peratus bilangan keseluruhan penduduk di lokasi terlibat iaitu Bechah Palas, Tualang dan Paya Ular.
“JKNK mengambil serius perkara ini dan kita merayu kepada penduduk setempat untuk terus keluar menjalani ujian berkenaan.
“Ujian ini penting dalam usaha mengenalpasti jumlah sebenar penduduk yang disahkan positif Covid-19,” katanya ketika dihubungi Kosmo! hari ini.
Zaini memberitahu, PKDP di tiga lokasi itu mungkin akan dilanjutkan jika tidak mencapai jumlah 100 peratus penduduk yang membuat ujian saringan Covid-19.

Katanya, bantuan anggota pasukan keselamatan akan turut dikerah jika penduduk masih enggan memberikan kerjasama.
Kosmo! Online semalam melaporkan, kerajaan mengenakan PKPD di tiga kampung di Mukim Bunut Susu, Pasir Mas, Kelantan berkuatkuasa esok sehingga 22 Mei ini.
Sebanyak 120 kes positif Covid-19 telah direkodkan di kampung tersebut melibatkan Kampung Paya Ular (42), Kampung Tualang (26) dan Kampung Bechah Palas (52). – K! ONLINE


Rentas negeri ke Terengganu naik 25 peratus
Oleh MOHD AZLI ADLAN

8 Mei 2021, 5:49 pm
BESUT – Kenderaan yang merentas negeri memasuki Terengganu menunjukkan trend peningkatan sebanyak 25 peratus menjelang lima hari sebelum sambutan Hari Raya Aidilfitri pada minggu depan.
Ketua Polis Terengganu, Datuk Roslee Chik berkata, sebanyak lebih 18,000 kenderaan terutama dari Pantai Barat telah memasuki negeri ini pada setiap hari sejak beberapa hari lalu berbanding purata kira-kira 15,000 sebelum ini.
Beliau berkata, kebanyakan individu yang merentas negeri tersebut berasal dari Selangor, Kuala Lumpur, Pahang dan Kelantan.
“Antara alasan popular diberi untuk merentas negeri ialah urusan perniagaan, kerja, menghantar dan mengambil anak dan melawat orang tua yang uzur.
“Begitupun, banyak juga yang kita suruh berpatah balik apabila melalui (SJR) sekatan jalan raya,” katanya pada sidang akhbar di SJR Kampung Tok Saboh di sempadan Terengganu – Kelantan di sini hari ini.
Terdahulu beliau mengiringi Menteri Besar Terengganu, Datuk Seri Dr. Ahmad Samsuri Mokhtar memantau sebahagian 26 jalan tikus yang terdapat di sepanjang Besut dan Pasir Puteh, Kelantan.

Roslee berkata, antara kesalahan kerap dilakukan ialah mengemukakan surat kebenaran rentas negeri lama yang sudah luput tarikh.
Jelas beliau, selain mengarahkan berpatah balik, Polis Terengganu turut mengeluarkan kompaun terhadap individu yang tegar merentas negeri tanpa kebenaran.
“Setakat ini, seramai lapan individu masing-masing telah dikompaun RM5,000 atas kesalahan merentas negeri tanpa kebenaran tersebut.
“Pada masa sama, kita juga mengetatkan pemantauan di laluan-laluan tikus terutama 26 yang terdapat di seluruh sempadan Besut – Pasir Puteh,” katanya. – K! ONLINE


Bazar Ramadan, Aidilfitri kawasan PKP ditutup lusa
Oleh MOHD RIDZAUDDIN ROSLAN

8 Mei 2021, 7:21 pm
PETALING JAYA- Operasi bazar Ramadan dan Aidilfitri di kawasan Perintah Kawalan Pergerakan (PKP) akan dihentikan bermula Isnin ini.
Menteri Kanan Pertahanan, Datuk Seri Ismail Sabri Yaakob berkata, bazar Ramadan yang tersenarai dalam sistem Hotspots Identification for Dynamic Engagement (HIDE) juga akan ditutup selama tiga hari.
“Bazar Ramadan yang tersenarai dalam sistem HIDE akan ditutup selama tiga hari berkuat kuasa serta merta,” katanya di sini tadi. -K! ONLINE


Polis tahan warga asing tunjuk kemaluan
Oleh ROHANA MOHD. NAWI

8 Mei 2021, 5:30 pm
KOTA BHARU – Polis menahan seorang lelaki pendatang asing tanpa izin (PATI) warga Thailand yang dipercayai menunjukkan kemaluannya kepada seorang wanita di Jalan Taman Limau Manis di sini dua minggu lalu.
Ketua Polis Daerah Kota Bharu, Asisten Komisioner Abdul Rahim Daud berkata, suspek yang berusia 29 tahun itu ditahan ketika ahli keluarganya yang merupakan warga tempatan membawanya ke Ibu Pejabat Polis Daerah (IPD) Kota Bharu di sini Isnin lalu.
“Pemeriksaan terhadap suspek mendapati dia tidak mempunyai dokumen pengenalan diri yang sah. Dia dipercayai menggunakan pas lawatan sosial untuk masuk ke negara ini dan tinggal di rumah saudaranya di sini.
“Ujian air kencing mendapati, lelaki itu tidak terlibat dengan sebarang kegiatan penyalahgunaan dadah,” katanya ketika dihubungi Kosmo! hari ini.
Menurut Abdul Rahim, polis masih menyiasat punca sebenar suspek melakukan perbuatan lucah itu terhadap mangsa.
Katanya, suspek kini ditahan reman selama 14 hari bermula Isnin lalu hingga 17 Mei ini dan kes disiasat mengikut Seksyen 509 Kanun Keseksaan kerana mengaibkan kehormatan serta Seksyen 6(1)(c) Akta Imigresen kerana tiada dokumen perjalanan yang sah.

Kosmo! Online sebelum ini melaporkan, polis mengesan seorang lelaki yang bertindak menunjukkan kemaluannya kepada seorang wanita pada 27 April lalu.
Dalam kejadian kira-kira pukul 9.45 pagi, mangsa yang berusia 23 tahun memberikan wang sebanyak RM1 kepada lelaki terbabit sebelum suspek membuka zip seluarnya dan menunjukkan kemaluannya. – K! ONLINE


Penjawat awam antara 13 ditahan terlibat parti liar
Oleh MUHD AFIQ AL-HAFIZ MAT YUSOF

8 Mei 2021, 5:08 pm
PETALING JAYA – Seorang penjawat awam antara 13 individu ditahan selepas terlibat dalam aktiviti parti liar di sebuah kondominium di Jalan Imbi awal pagi tadi.
Dalam serbuan pada pukul 2.45 pagi itu telah dijalankan sepasukan pegawai dan anggota dari Bahagian Siasatan Jenayah Narkotik, Ibu Pejabat Polis Daerah Dang Wangi.
Ketua Polis Daerah Dang Wangi, Asisten Komisioner Mohamad Zainal Abdullah berkata, kesemua yang ditahan terdiri daripada lelaki (5) dan wanita (8) warga tempatan berusia dalam lingkungan 19 hingga 39 tahun.
“Siasatan awal mendapati, mereka mengadakan aktiviti tidak bermoral itu dengan tujuan berhibur bersama kenalan rapat.
“Rumah berkenaan telah ditempah semalam melalui seorang lelaki warga Bangladesh dengan bayaran RM180 sehari,” katanya dalam satu kenyataan di sini hari ini.
Mengulas lanjut, penganjur merupakan seorang wanita berusia 32 tahun dan didapati positif dadah jenis Ketamin.

“Kita difahamkan, penganjur turut menyediakan dadah jenis Ketamin yang dibeli dengan harga RM400 bagi empat paket untuk berhibur.
“12 individu yang ditahan termasuk seorang wanita berusia 33 yang juga seorang penjawat awam didapati positif dadah jenis Ketamin sementara seorang lagi negatif,” jelasnya.
Katanya, kesemua tangkapan telah dibawa ke lokap IPD Dang Wangi dan akan direman selama tiga hari sehingga Isnin depan. Kes disiasat mengikut Seksyen 12(2) Akta Dadah Berbahaya 1952 dan Seksyen 15(1)(a) akta yang sama.
Polis turut mengeluarkan 13 kompaun atas kesalahan melanggar arahan di bawah peraturan Peraturan-Peraturan Pencegahan Dan Pengawalan Penyakit Berjangkit (Kawalan Pergerakan) (No. 2)(Pindaan)(No.5) 2021. – K! ONLINE


4,519 kes baharu, 25 kematian
Oleh SITI A'ISYAH SUKAIMI

8 Mei 2021, 5:42 pm
PUTRAJAYA – Kes baharu hari ini masih melepasi angka 4,000 dengan 4,519 kes dilaporkan, menjadikan jumlah kes positif Covid-19 mencecah 436,944 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak 4,514 kes penularan tempatan dan lima kes import, manakala kes aktif dengan kebolehjangkitan sebanyak 36,564 kes.
“Terdapat 25 kes kematian dilaporkan dan jumlah kumulatif kes kematian Covid-19 di Malaysia sebanyak 1,657 kes.
“Kes sembuh pula sebanyak 2,719 kes menjadikan jumlah kes sembuh sepenuhnya daripada Covid-19 sebanyak 398,723 kes,” katanya pada sidang akhbar di sini hari ini.
Ujarnya lagi, sebanyak 393 kes positif sedang dirawat di Unit Rawatan Rapi dengan 210 kes memerlukan bantuan pernafasan. -K!ONLINE


Awang tak gentar bertemu JDT malam ini
Oleh NOOR HASLIZA NUSI

8 Mei 2021, 5:04 pm
GEORGE TOWN – Pemain sayap Penang FC, Al-Hafiz Harun, 27, menyimpan hasrat beraksi lebih cemerlang di laman sendiri pada perlawanan Liga Super menentang Johor Darul Ta’ zim (JDT) di Stadium Bandaraya di sini malam ini.
Pemain kelahiran dari Sik, Kedah yang lebih mesra disapa sebagai Awang itu berkata, dia nekad membantu rakan pasukannya mengutip tiga mata ketika bertemu pendahulu liga itu malam nanti.
Awang berkata, sudah tiba masanya untuk dia bangkit mempertahankan skuad bimbingan Jurgen Klopp’ Malaysia, Tomas Trucha itu setelah tidak beraksi dalam dua perlawanan lalu menentang Terengganu FC (TFC) dan Kuala Lumpur City FC (KL City FC).
“Harapan saya adalah untuk mengutip tiga mata pada pertemuan kedua bertemu pasukan hebat JDT malam ini.
“Walaupun saya tidak 100 peratus bermain tetapi saya yakin dengan rakan pasukan untuk beraksi lebih cemerlang nanti.
“Bagi saya, Leandro Velazquez antara yang menjadi pencabar terdekat untuk pasukan kami. Apapun, saya percaya, semangat berpasukan yang diberikan kami di laman sendiri akan memberi peluang meraih tiga mata yang diidamkan,” katanya kepada Kosmo! di sini tadi.

Perlawanan malam nanti merupakan pertemuan kedua Penang FC dan JDT pada musim ini selepas tewas 0-2 pada aksi pertama 10 Mac lalu.
Dalam pertemuan yang berlangsung di Stadium Sultan Ibrahim, Johor itu, skuad Harimau Selatan terpaksa bermandi peluh untuk menewaskan Penang FC pada minit terakhir perlawanan. -K! ONLINE


Wanita 16 anak mahu hamil lagi
Oleh KOSMO!

8 Mei 2021, 4:28 pm
CHARLOTTE, CAROLINA UTARA – Seorang wanita di Carolina Utara, Amerika Syarikat yang baru melahirkan anaknya yang ke-16 tidak menolak untuk hamil lagi selepas ini, lapor akhbar Mirror UK hari ini.
Patty Hernandez, 39, berkata, meskipun kehamilannya kali ini sedikit mencabar, namun dia menerima jika itu kehendak Tuhan.
“Saya tidak pernah terfikir untuk mempunyai sebuah keluarga yang besar sehinggalah saya mula mempunyai anak.
“Kemudian, saya berfikir, ini adalah hebat dan kenapa tidak (mempunyai anak yang ramai)? Ini amat menyeronokkan,” ujarnya.
Tambah Hernandez, meskipun terdapat komen-komen nakal di media sosial mengenai keadaannya yang mempunyai ramai anak, Hernandez menganggap keluarga besar yang dikurniakan kepadanya itu sebagai satu rahmat daripada Tuhan.
“Saya tahu terdapat segelintir orang yang tidak bersetuju dengan apa yang saya ada selain terdapat juga pelbagai komen-komen nakal di media sosial, namun bagi kami ini adalah satu rahmat.

Hernandez dan suaminya, Carlos, menamakan kesemua anak mereka dengan nama bermula huruf C bersempena dengan nama lelaki itu.
Pasangan suami isteri yang tidak pernah menggunakan alat cegah kehamilan itu mempunyai tiga pasangan kembar iaitu Carla dan Caitlyn, 10; Calvin dan Catherin, 6 serta Caleb dan Caroline, 3 tahun.
Manakala, anak-anaknya yang lain ialah Christopher, 11; Cristian, 9; Celeste, 8; Cristina, 7; Carol, 4; Camilla, 2, Charlotte, 1; Crystal, 1 dan bayi yang baru dilahirkan, Clayton. – AGENSI


2,147 penuntut UPNM pulang ke kampung
Oleh MUHD AFIQ AL-HAFIZ MAT YUSOF

8 Mei 2021, 3:53 pm
PETALING JAYA – Seramai 2,147 penuntut Universiti Pertahanan Nasional Malaysia (UPNM) pulang ke kampung halaman masing-masing sempena Hari Raya Aidilfitri sejak semalam.
Naib Canselor UPNM, Leftenan Jeneral Datuk Hasagaya Abdullah berkata, seramai 1,285 menggunakan kenderaan keluarga, 797 penuntut menaiki bas sewa khas dan 47 penuntut menggunakan penerbangan komersil.
“Sementara 18 lagi penuntut telah dihantar pulang ke Sabah menggunakan pesawat pengangkut Tentera Udara Diraja Malaysia (TUDM).
“Fasa pertama telah dilakukan semalam pada pukul 9 pagi di kampus UPNM, Kem Sungai Besi,” katanya dalam satu kenyataan di sini hari ini.
Mengulas lanjut, UPNM telah mengambil inisiatif menguruskan pergerakan para mahasiswanya berdasarkan ketetapan mekanisme kawalan pergerakan secara berfasa seperti yang telah ditetapkan oleh Kementerian Pengajian Tinggi (KPT).
“Fasa pergerakan pulang ke rumah masing-masing bermula semalam hingga Rabu depan manakala pergerakan balik ke kampus pula pada 15 dan berakhir pada 20 Mei nanti.

“Saya juga berharap semua mahasiswa sentiasa mematuhi Prosedur Operasi Standard (SOP) dalam situasi norma baharu bagi mencegah penularan Covid-19 sepanjang tempoh cuti perayaan itu,” jelasnya. -K! ONLINE.


1,000 pakaian baharu, terpakai percuma di ‘butik’
Oleh ZAKKINA WATI AHMAD TARMIZI

8 Mei 2021, 4:16 pm
SEREMBAN – Kira-kira 1,000 pasang baju baharu dan terpakai pelbagai saiz tersedia untuk diberikan secara percuma kepada golongan memerlukan sempena sambutan Aidilfitri tidak lama lagi.
Pengerusi Jawatankuasa Bertindak Hal Ehwal Wanita, Keluarga dan Kebajikan Negeri Sembilan, Nicole Tan Lee Koon berkata, menerusi Program Muhibah Raya pihaknya menyediakan sebuah pusat pengumpulan pakaian di Taman Bukit Kepayang, di sini bagi meringankan beban mana-mana individu untuk menyambut hari raya.
“Hasrat kami adalah untuk memberi keceriaan kepada mereka bagi menyambut lebaran tidak lama lagi. Program seperti ini dilihat dapat mengurangkan kos, dan lebih 1,000 pakaian baharu dan terpakai yang disediakan di sini boleh mereka pilih dan bawa pulang.
“Selain pakaian, terdapat juga kasut, pinggan mangkuk dan makanan seperti sayur-sayuran turut disediakan di sini. Kami juga mengalukan-alukan mana-mana pihak yang berhasrat untuk menyumbang pakaian serta barangan lain di sini,” katanya kepada pemberita di Taman Bukit Kepayang hari ini.
Pusat pengumpulan pakaian itu telah dibuka sejak semalam sehingga 16 Mei dan ia dikendalikan di bawah Pusat khidmat Dewan Undangan Negeri (DUN) Bukit Kepayang.
Sementara itu, Nicole memaklumkan, pihaknya berhasrat melanjutkan program berkenaan sekiranya ia mendapat sambutan menggalakkan daripada orang ramai.

“Program ini baik dan jika mendapat sambutan menggalakkan saya akan meneruskan program seperti ini selepas ini. Saya juga berterima kasih dengan mana-mana pihak yang telah menyumbang barangan untuk program ini.
“Pihak kami mahu menjadikan pusat ini sebagai ‘butik’ dan mereka yang datang seolah-olah sedang membeli-belah untuk sambutan Hari Raya Aidilfitri beberapa hari lagi,” katanya.
Jelas beliau, mana-mana pihak yang berminat untuk menyumbang boleh menghubungi pegawainya, Sheila di talian 010-5567189 atau datang sendiri ke alamat No. 65, Jalan MPK 3, Taman Bukit Kepayang, Seremban. – K! ONLINE


Warga emas miliki 16 rekod jenayah ditahan lagi
Oleh AHMAD SHAHERMAN SHAMSURI

8 Mei 2021, 3:56 pm
PETALING JAYA – Meskipun sudah mempunyai 16 rekod jenayah lampau, namun seorang lelaki warga emas seolah-olah tidak serik apabila dia sekali lagi ditahan pihak berkuasa semalam.
Lelaki berusia 59 tahun itu ditahan kira-kira pukul 4 petang semalam oleh sepasukan anggota polis daripada Ibu Pejabat Polis Daerah (IPD) Ampang Jaya.
Ketua Polis Daerah Ampang Jaya, Asisten Komisioner Mohamad Farouk Eshak berkata, ketika ditahan lelaki terbabit disyaki sedang menjalankan kegiatan perjudian dalam talian di sebuah restoran di Pandan Perdana, Ampang.
“Sebuah telefon bimbit serta wang tunai sebanyak RM60 turut dirampas untuk membantu siasatan. Ujian air kencing telah dibuat dan mendapati suspek negatif untuk semua jenis dadah.
“Siasatan lanjut mendapati, lelaki berkenaan mempunyai 16 rekod lampau antaranya enam rekod jenayah dan masing-masing lima rekod jenayah komersial dan narkotik,” katanya dalam satu kenyataan di sini hari ini.
Mengulas lanjut, Mohamad Farouk berkata, suspek telah ditahan reman selama empat hari sehingga Selasa ini.

Kes disiasat mengikut Seksyen 4(1)(c) Akta Rumah Judi Terbuka 1953.-K! ONLINE


Sahur, sambut ulangtahun anak sebelum ditemui tergantung
Oleh IVAN AMIRUL

8 Mei 2021, 4:03 pm
KOTA KINABALU – Seorang anggota polis lelaki ditemui tergantung di rumahnya dalam kejadian di Taman Pertama, Sandakan pagi semalam.
Mangsa difahamkan sempat bersahur bersama keluarganya sebelum kejadian itu disedari isteri yang menemui suaminya tergantung di ruang tamu rumah mereka sekitar pukul 7.30 pagi.
Pesuruhjaya Polis Sabah, Datuk Hazani Ghazali berkata, mangsa adalah seorang anggota polis berpangkat Lans Koperal berusia 28 tahun dan bertugas sebagai anggota Pasukan Polis Marin (PPM) di Sandakan.
“Siasatan awal mendapati anggota berkenaan mempunyai rekod kerja yang baik serta tiada masalah dengan rakan sekerja termasuklah pegawai atasan.
“Difahamkan anggota terbabit menyambut hari lahir anaknya yang berusia tiga tahun malam tadi.
“Siasatan lanjut sedang dijalankan untuk mengenalpasti punca sebenar mangsa menggantung diri,” katanya ketika ditemui hari ini.

Menurut beliau, mayat mangsa sudah dihantar ke Hospital Duchess Of Kent untuk proses bedah siasat dan tindakan lanjut.
Setakat ini kes diklasifikasikan sebagai kematian mengejut (SDR). – K! ONLINE


Kilang sarung tangan buat cemar kena serbu
Oleh MOHD YUNUS YAKKUB

8 Mei 2021, 4:06 pm
KLANG – Kerakusan sebuah kilang membuat sarung tangan beroperasi melebihi kapasitinya sehingga melepaskan sisa industri ke dalam longkang awam membawa padah apabila diserbu dalam kejadian di kawasan Perindustrian Meru di sini, awal pagi tadi.
Serbuan Ops Sahur kira-kira pukul 1 pagi turut mendapati pengeluaran sisa industri berwarna putih dan berbuih dengan kuantiti banyak hasil pengeluaran produk kilang itu.
Ketua Pengarah Jabatan Alam Sekitar (JAS), Norlin Jaafar berkata, berdasarkan siasatan mendapati kilang tersebut telah beroperasi sejak tahun lalu dalam bidang pembuatan sarung tangan untuk pasaran luar negara.
“Tiga kompaun berjumlah RM6,000 dikeluarkan terhadap kilang tersebut atas pelbagai kesalahan
“Selain itu, kilang itu turut dikesan melakukan kesalahan atas kegagalan mematuhi kehendak di bawah Peraturan-Peraturan Kualiti Alam Sekeliling (Efluen Perindustrian) 2009,” katanya di sini hari ini.
Beliau menambah, notis penahanan operasi kelengkapan (POK) di bawah Seksyen 38(1)(a) Akta Kualiti Alam Sekeliling, 1974 telah dikeluarkan bagi memastikan tindakan pembaikan diambil segera oleh pihak kilang.

Kata Norlin, sampel sisa efluen telah diambil dan dihantar ke Jabatan Kimia untuk dianalisa.
Pandemik Covid-19 yang melanda dunia sejak penghujung 2019 menyebabkan pasaran sarung tangan untuk kegunaan perubatan meningkat dan mendapat permintaan yang tinggi.
“Kita memberikan amaran tegas kepada pihak industri supaya tidak sewenang-wenangnya melepaskan sisa pencemaran bagi mengelakkan sebarang pencemaran alam sekitar,” jelasnya. – K!ONLINE


Trafik ke pantai timur sesak
Oleh MUHD AFIQ AL-HAFIZ MAT YUSOF

8 Mei 2021, 3:59 pm
PETALING JAYA – Aliran trafik menuju ke pantai timur mengalami kesesakan teruk sejak pagi tadi susulan pelaksanaan Sekatan Jalan Raya (SJR) di bawah Perintah Kawalan Pergerakan (PKP).
Kesesakan tersebut dipercayai berlaku akibat pemeriksaan ketat yang dilakukan pihak berkuasa di Plaza Tol Bentong.
Jurucakap Lembaga Lebuh Raya Malaysia (LLM) berkata, peningkatan jumlah kenderaan sejak pukul 7 pagi itu menyebabkan aliran trafik menjadi sesak.
Kesesakan kemuncak kira-kira pukul 1.35 petang dengan kenderaan hampir 500 meter sebelum keluar Plaza Tol Bentong menghala ke pantai timur.
Terdahulu, Kosmo! melaporkan, laluan keluar masuk di ibu negara mengalami kesesakan sejak pagi tadi akibat sekatan jalan raya (SJR) susulan Perintah Kawalan Pergerakan (PKP) yang dilaksanakan di Wilayah Persekutuan Kuala Lumpur dan Selangor.
Tinjauan Kosmo! mendapati, antara kawasan yang mula mengalami kesesakan lalu lintas ialah Lebuh Raya Persekutuan dan Sungai Besi bagi kedua-dua hala. – K! ONLINE.


Pengusaha panggung wayang luah rasa kecewa
Oleh MUHD AFIQ AL-HAFIZ MAT YUSOF

8 Mei 2021, 3:24 pm
PETALING JAYA – Syarikat pawagam terkemuka, GSC Cinemas meluahkan rasa kecewa berhubung impak wabak Covid-19 terhadap industri pawagam dalam satu ciapan yang dimuat naik menerusi akaun Twitter di sini hari ini.
Menurut ciapan tersebut, industri tersebut sering kali menjadi mangsa penutupan walaupun tiada kes Covid-19 membabitkan Standard Operasi Standard (SOP) yang ketat di pawagam.
GSC turut memberitahu, terdapat lebih 20,000 individu yang bekerja dalam industri tersebut terjejas teruk akibat pelaksanaan penutupan dan pembukaan pawagam yang tidak menentu sejak tahun lalu.
katanya, bantuan subsidi daripada kerajaan juga tidak diberikan dan ciapan yang menggunakan hashtag #SaveCinemas diharap dapat menyelamatkan industri tersebut dari terus dilanda kerugian.
Ciapan tersebut mendapat perhatian orang ramai yang bersimpati dengan nasib yang menimpa industri terbabit. Ciapan yang dilakukan pada pukul 2.14 petang itu telah diulang ciap lebih 500 kali. – K! ONLINE


Premis kediaman jadi pusat judi diserbu
Oleh AHMAD SHAHERMAN SHAMSURI

8 Mei 2021, 3:51 pm
PETALING JAYA – Taktik licik sindiket judi dalam talian menjadikan sebuah premis kediaman di Jalan Kerinci, Kuala Lumpur sebagai pusat operasi kegiatan haram itu berakhir apabila diserbu pihak berkuasa semalam.
Serbuan di kediaman yang terletak di KL Gateway Residence itu bermula kira-kira pukul 10 malam oleh sepasukan anggota dan pegawai daripada Ibu Pejabat Polis Daerah (IPD) Brickfields dibantu oleh pasukan forensik Bukit Aman dan pakar judi dari Ibu Pejabat Polis Kontinjen (IPK) Kuala Lumpur.
Ketua Polis Daerah Brickfields, Asisten Komisioner Anuar Omar berkata, hasil serbuan tersebut, pihaknya berjaya menahan 12 individu yang terdiri daripada tujuh lelaki tempatan, tiga wanita tempatan dan dua lelaki warga China.
Katanya, kesemua suspek berusia lingkungan 17 hingga 37 tahun dan mereka mengaku baru dua bulan bekerja di premis itu.
“Hasil siasatan mendapati premis tersebut baru sebulan beroperasi dan dibuka antara pukul 9 pagi hingga 3 pagi dan semua operator ditugaskan untuk mencari pelangan dari negara China melalui aplikasi QQ, WeChat dan Skype.
“Analisa ke atas komputer riba dan telefon bimbit yang dijumpai di dalam premis mendapati terdapat aktiviti yang mengandungi unsur-unsur berkaitan perjudian atas talian,” katanya dalam satu kenyataan di sini hari ini.

Anuar berkata, pihaknya turut merampas pelbagai peralatan disyaki digunakan untuk aktiviti perjudian antaranya, 11 unit komputer riba dan 49 buah telefon bimbit pelbagai jenama.
Mengulas lanjut, beliau berkata, kesemua suspek memperolehi pendapatan antara RM2,500 hingga RM3,000 mengikut kepakaran masing-masing.
“Semua tangkapan dan rampasan kemudiannya dibawa ke IPD Brickfields untuk tindakan lanjut. Seramai 10 orang suspek direman selama empat hari bermula hari ini dan dua lagi lelaki warga China di reman di bawah Akta Imigresen Malaysia,” ujarnya.
Kes disiasat di bawah Seksyen 4(1)(c) Akta Rumah Judi Terbuka 1953 dan Seksyen 6(1)(c) Akta Imigresen 1959/63.-K! ONLINE


Kakitangan klinik disyaki cabul doktor gigi direman
Oleh NIK NUR IZZATUL HAZWANI NIK ADNAN

8 Mei 2021, 4:57 pm
KEMAMAN – Seorang kakitangan sebuah klinik di sini yang berstatus duda ditahan hari ini bagi membantu siasatan kes gangguan seksual terhadap seorang doktor gigi wanita pada Disember lalu.
Lelaki berusia 32 tahun yang juga rakan sekerja mangsa ditahan di rumah keluarganya di Kampung Tanjung Putat, Kuala Berang, Hulu Terengganu pada pukul 2 pagi.
Ketua Polis Daerah Kemaman, Superintendan Hanyan Ramlan berkata, suspek telah ditahan reman selama empat hari sehingga Selasa ini.
“Sebelum ini, polis menerima aduan daripada seorang wanita berusia 31 tahun yang merupakan pegawai pergigian di sebuah klinik di daerah ini tentang dakwaan diganggu secara seksual oleh suspek.
“Mangsa yang sudah berumah tangga juga mendakwa dipaksa melakukan seks oral terhadap lelaki itu ketika sedang bertugas pada pukul 5.10 petang, 7 Disember tahun lalu,” katanya ketika dihubungi Kosmo! di sini hari ini.
Hanyan berkata, hasil ujian urin terhadap suspek mendapati dia positif dadah jenis methamphetamine.

Beliau berkata, kes disiasat mengikut Seksyen 509 Kanun Keseksaan, Seksyen 292 dan Seksyen 377C akta sama. – K! ONLINE


Beli tiket kapal terbang bukan alasan dapat permit rentas negeri
Oleh AHMAD SHAHERMAN SHAMSURI

8 Mei 2021, 1:21 pm
PETALING JAYA – Orang ramai diingatkan supaya tidak menggunakan alasan sudah membeli atau menempah tiket kapal terbang semasa memohon permit rentas negeri.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, ini kerana alasan berkenaan bukan satu alasan kukuh untuk mendapatkan permit rentas negeri daripada Polis Diraja Malaysia (PDRM).
Menurut beliau, berdasarkan statistik pihaknya, sejak 30 April hingga Khamis lalu, sebanyak 583 permohonan rentas negeri melalui pengangkutan udara telah ditolak.
“Permohonan ditolak kerana justifikasi permohonan didapati tidak munasabah dan dokumen perjalanan yang dikemukakan tidak sah atau tidak lengkap.
“Permohonan yang akan diberi kelulusan adalah untuk tujuan menziarahi kematian ahli keluarga terdekat seperti pasangan sendiri, anak, ibu, bapa dan adik-beradik dan kecemasan, ” katanya dalam satu kenyataan di sini hari ini.
Tambah Mohamad Fakhrudin, kebenaran juga akan diberikan kepada pasangan suami isteri jarak jauh, namun kesemua permohonan itu hendaklah mendapatkan kebenaran PDRM melalui permit rentas negeri.

Justeru, orang ramai dinasihatkan supaya mendapatkan permit rentas negeri terlebih dahulu sebelum membuat sebarang tempahan atau pembelian tiket penerbangan.-K! ONLINE


Lizzy dedah tidak tinggal sebumbung dengan suami
Oleh KOSMO!

8 Mei 2021, 1:40 pm
PETALING JAYA – Tanpa berselindung, pelakon dan penyanyi, Elizabeth Tan mendedahkan dia tidak tinggal sebumbung dengan suaminya, Ding Siew Jim sejak berkahwin pada Mac lalu.
Elizabeth atau Lizzy, 28, mengakui, dalam tempoh dua pertama perkahwinan yang digelar fasa bulan madu ketika ini, mereka jarang bertemu sebaliknya hanya berhubung menerusi telefon.
Pelantun lagu Knock Knock itu berkata, dia dan suaminya selesa tinggal di rumah keluarga masing-masing dan merancang untuk mencari kediaman bersesuaian untuk hidup bersama suatu hari nanti.
“Mungkin kedengaran agak pelik, tetapi sepanjang tempoh ini (tinggal berasingan) tiada apa-apa masalah yang timbul.
“Satu atau dua minggu sekali kami berjumpa, ikut kepada keperluan. Hari-hari lain kami (berhubung) telefon sahaja.
“Boleh dikatakan jadual kerja saya sangat padat, tambahan pula terikat dengan penggambaran Gerak Khas untuk 30 episod. Memang susah curi masa, tetapi saya seronok begini,” katanya kepada Kosmo! di sini semalam.

Mengulas lanjut, penyanyi lagu Semua Sudah itu turut mendedahkan dia dan suaminya berkahwin atas permintaan ibu dan sebagai anak, dia hanya menunaikan permintaan tersebut.
Aktres filem Misteri Delaila itu juga berhasrat tidak mahu tinggal berjauhan dengan ibunya. Oleh itu mereka sepakat membuat keputusan untuk tinggal secara berasingan.
“Sebagai anak bongsu, bukan perkara pelik sekiranya saya dan suaminya rapat dengan ibu bapa.
“Keluarga faham. Rumah mentua pun dekat (di Kuala Lumpur). Mungkin kalau sudah ada anak kami akan berpindah ke rumah sendiri. Siapa tahu kan?,” kata selebriti tinggi lampai itu.
Sementara itu, ditanya sama ada keputusan tinggal berasingan itu disebabkan pilihan keluarga, Lizzy hanya tertawa kecil.
Ketika diasak mengenai perasaannya terhadap Siew Jim, Lizzy mengakui dia menyayangi lelaki itu.
“Dia okey, memahami dan menyokong karier seni saya. Jika ditanya sama ada cinta atau sayang, saya memilih sayang,” katanya yang enggan mengulas lanjut mengenai perkahwinan mereka.
Pada Mac lalu, perkahwinan Lizzy bersama Siew Jim yang merupakan ahli perniagaan mengundang kejutan selepas pasangan tersebut berkahwin secara rahsia.
Perkara itu terbongkar selepas bapa Lizzy, David Tan Suen Chew berkongsi momen bahagia anaknya menerusi Facebook.
Lizzy berkata, dia tidak berniat menyembunyikan perkahwinan tersebut, sebaliknya akan mengumumkan statusnya apabila sudah benar-benar bersedia.
Pada majlis perkahwinan tersebut, penyanyi yang juga popular menerusi lagu Police Entry tersebut memakai busana pengantin berwarna putih berdiri di sisi suaminya.
Difahamkan, majlis perkahwinan itu diadakan di sebuah gereja di Gombak, Selangor dan dihadiri seramai 10 orang tetamu, dipercayai ahli keluarga terdekat.


16 kaki judi pakau diberkas
Oleh NOOR HASLIZA NUSI

8 Mei 2021, 3:06 pm
GEORGE TOWN – Hasrat sekumpulan 16 kaki judi pakau mempertaruhkan wang secara haram di bawah kanopi, belakang sebuah stor simpanan sayur di Jalan Munshi Abdullah di sini terbantut apabila diserbu polis awal pagi tadi.
Kesemua lelaki berusia antara 23 hingga 50 tahun itu ditahan sepasukan polis dari Bahagian Kongsi Gelap, Maksiat dan Perjudian (D7) Ibu Pejabat Polis Kontinjen (IPK) negeri kira-kira pukul 1.45 pagi.
Semasa serbuan dijalankan, ada dalam kalangan kaki judi tersebut dikatakan cuba meloloskan diri dengan bertindak terjun ke parit yang berdekatan termasuk menyorok di dalam semak bagi mengelak dihidu pihak berkuasa terbabit.
Bagaimanapun, tindakan licik mereka itu akhirnya berjaya dikesan anggota polis yang terlebih dahulu mengepung kawasan berkenaan.
Ketua Jabatan Siasatan Jenayah, Senior Asisten Komisioner Rahimi Ra’ais berkata, siasatan lanjut mendapati mereka telahpun menjalankan aktiviti tersebut sejak seminggu lalu.
“Turut ditahan adalah penganjur aktiviti itu berusia 50 tahun. Hasil serbuan, kesemua mereka bukan sahaja ditahan ekoran terlibat dengan aktiviti haram yang dijalankan malah turut didapati melanggar Perintah Kawalan Pergerakan Bersyarat (PKPB).

“Hasil serbuan itu, polis merampas sebanyak 52 keping daun pakau, peralatan berjudi serta wang tunai berjumlah RM10,000,” katanya kepada Kosmo! di sini hari ini.
Beliau memberitahu, kesemua yang diberkas di bawa ke Ibu Pejabat Polis Daerah Timur Laut untuk siasatan lanjut.
Tambahnya, kes akan disiasat mengikut Seksyen 4(1)(c), Seksyen 7(2) Akta Rumah Judi Terbuka 1953 serta di bawah Peraturan 19(1) Peraturan-Peraturan Pencegahan dan Pengawalan Penyakit Berjangkit (No. 4) 2021. – K! ONLINE


Bawa pulang rakan beraya bersama di kampung
Oleh KOSMO!

8 Mei 2021, 3:17 pm
Oleh MUHAMMAD IZZAT TERMIZIE
SEREMBAN – Bimbangkan keadaan seorang rakan sekuliahnya yang mempunyai masalah penglihatan beraya seorang diri di kampus, seorang pelajar Universiti Sains Islam Malaysia (USIM) turut membawa rakannya itu pulang ke kampung halamannya di Kemaman, Terengganu bagi menyambut Aidilfitri tahun ini.
Mohd. Amirol Ridzuan Aripin, 23, berkata, rakannya iaitu Mohd. Sufri Syahrifuddin, 23, berasal dari Tawau, Sabah dan mempunyai masalah penglihatan disebabkan sakit kencing manis.
“Sedih saya kalau dia tinggal seorang di asrama pada hari raya. Saya bimbang dia jatuh semasa cuba nak uruskan diri.
“Bulan Syawal ini adalah masa untuk kita meraikan kemenangan setelah sebulan berpuasa dan mengeratkan hubungan sesama Islam. Sepatutnya ia disambut bersama keluarga dan rakan-rakan dan itu antara faktor saya buat keputusan bawa Mohd. Sufri pulang ke kampung,” katanya.
Mereka berdua ditemui ketika program penghantaran pulang kumpulan pertama pelajar USIM ke kampung halaman masing-masing sempena cuti Aidilfitri di USIM, Nilai di sini hari ini.

Tambah Mohd. Amirol, rakannya itu tidak boleh berjalan seorang diri malah pernah terjatuh ke dalam longkang ekoran masalah penglihatan yang dihadapinya.
“Kemana sahaja dia nak pergi kebiasaanya saya akan teman, dulu dia pernah jatuh sehingga tercedera dan kakinya perlu berjahit.
“Apa-apa pun dalam keadaan pandemik ini kita perlu banyakkan sabar, kena rasa bersyukur dapat balik kampung, tidak macam pelajar lain yang tidak dapat balik beraya dan berjauhan pula dengan keluarga,” katanya. – K! ONLINE


Gerai, penjaja tepi jalan di Kelantan diarah tutup esok
Oleh ROHANA MOHD. NAWI

8 Mei 2021, 2:51 pm
KOTA BHARU – Kerajaan negeri memutuskan bahawa gerai atau penjaja tepi jalan dan penjaja bergerak di seluruh negeri Kelantan ditutup mulai esok bagi mengelakkan penularan Covid-19 di kawasan tumpuan orang ramai.
Pejabat Setiausaha Kerajaan Negeri Kelantan dalam satu kenyataan berkata, Jawatankuasa Kerja Keselamatan Negeri Kelantan terpaksa mencari pendekatan segera untuk mengelakkan orang ramai berkumpul di satu-satu tempat yang merupakan penyebab utama penularan Covid-19.
Katanya, antara aktiviti yang dikenal pasti menarik orang ramai berkumpul adalah gerai atau penjaja tepi jalan dan penjaja bergerak dan yang dilihat tidak mematuhi prosedur operasi standard (SOP).
“Demi menjaga kelangsungan kesihatan masyarakat, pihak berkuasa tempatan akan mengambil langkah agar gerai atau penjaja tepi jalan dan penjaja bergerak ditutup mulai esok.
“Para peniaga dan masyarakat diminta mematuhi arahan ini bagi mengelakkan tindakan diambil di bawah peraturan yang berkuatkuasa dari semasa ke semasa,” katanya.
Menurut kenyataan itu, mereka yang menjalani kuarantin di rumah dan di bawah pengawasan di Kelantan seramai 4,000 orang dengan jumlah kes keseluruhan melebihi 16,000 orang.

Katanya, sehubungan dengan itu, jumlah jangkitan Covid-19 dikhuatiri akan semakin bertambah sekiranya langkah-langkah yang lebih drastik tidak diberikan perhatian memandangkan kepada tahap kadar kebolehjangkitan di Kelantan masih lagi tinggi ketika ini.
Baru-baru ini, kerajaan negeri Kelantan membuat keputusan membatalkan bazar Ramadan dan bazar Aildilfitri seluruh negeri pada tahun ini hanya dua hari sebelum bulan Ramadan. – K! ONLINE


9 SJR dilaksanakan sekitar Kuala Lumpur
Oleh AHMAD SHAHERMAN SHAMSURI

8 Mei 2021, 3:11 pm
PETALING JAYA – Sebanyak sembilan sekatan jalan raya (SJR) telah dilaksanakan sekitar ibu kota sempena Perintah Kawalan Pergerakan 3.0 di Kuala Lumpur yang bermula semalam.
Timbalan Ketua Polis Kuala Lumpur, Datuk Yong Lei Choo berkata, SJR itu telah bermula pukul 8 pagi tadi membabitkan lokasi di Jalan Sentul Pasar; hadapan Balai Polis Kepong; Lebuh Raya Persekutuan menghala Kuala Lumpur dan Jalan Klang Lama.
Katanya, lima lagi SJR adalah di Jalan 2/27A Wangsa Melawati; Jalan 1/91 Taman Shamelin Perkasa; Lebuh Raya Bukit Jalil; Jalan Tol Duta menghala ke Kuala Lumpur dan Jalan Tol Sungai Besi menghala ke Kuala Lumpur.
“Selain SJR, kita juga akan mempertingkatkan pemantauan dan rondaan oleh unit kereta peronda (MPV) serta unit rondaan bermotosikal (URB) bagi memastikan penguatkuasaan PKP di Kuala Lumpur adalah secara komprehensif,” katanya dalam satu kenyataan di sini hari ini.
Mengulas lanjut, Lei Choo berkata, orang ramai disaran supaya mematuhi segala arahan dan prosedur operasi standard (SOP) PKP 3.0 serta memberikan kerjasama kepada pihak polis supaya dapat mendatarkan lengkuk penularan wabak Covid-19.
Selain itu katanya, orang ramai dinasihatkan supaya mengurangkan pergerakan dan hanya berbuat demikian jika perlu demi kesihatan diri, keluarga serta kesejahteraan masyarakat.-K! ONLINE


13 ekor lembu seludup dirampas
Oleh YATIMIN ABDULLAH

8 Mei 2021, 1:53 pm
RANTAU PANJANG – Pasukan Gerakan Am (PGA) Batalion 7 merampas sebanyak 13 ekor lembu seludup bernilai RM91,000 yang dipercayai untuk dijual sempena sambutan Hari Raya Aidilfitri di negeri ini di pangkalan haram Mek Gombak di sini semalam.
Pegawai Pemerintah PGA Batalion 7, Superintendan Azhari Nusi berkata, rampasan itu dilakukan oleh anggota PGA ketika menjalankan rutin rondaan di sekitar kawasan itu pada pukul 10.30 malam.
Menurutnya, semasa melakukan rondaan, anggota PGA melihat sekumpulan lelaki sedang mengheret beberapa ekor lembu di kawasan berkenaan.
“Sebelum itu, lembu-lembu tersebut dipercayai dibawa menyeberangi Sungai Golok dari negara jiran ke negara ini dengan menggunakan perahu.
“Anggota PGA telah bertindak mengekori suspek yang mengheret lembu ke dalam hutan berhampiran,” katanya dalam satu kenyataan di sini hari ini.
Azhari memberitahu, apabila menyedari kehadiran anggota PGA, mereka terus bertempiaran lari meninggalkan lembu-lembu itu.

Katanya, pemeriksaan di kawasan semak telah menjumpai sebanyak 13 ekor lembu yang dipercayai telah diseludup dari negara jiran.
“Anggota PGA telah mencari suspek di sekitar lokasi itu, namun usaha itu gagal apabila mereka hilang tanpa jejak,” katanya.
Tambah Azhari, kes disiasat mengikut Seksyen (11) (1) Akta Perkhidmatan Kuarantin dan Pemeriksaan Malaysia (Maqis) 2011. – K! ONLINE


Atta Halilintar teruja Aurel Hermansyah hamil
Oleh MOHAMMAD SHAHEMY AZMI

8 Mei 2021, 3:00 pm
JAKARTA – Selebriti media sosial terkenal Indonesia, Atta Halilintar berkongsi khabar gembira selepas isterinya, Aurel Hermansyah disahkan hamil selepas sebulan mereka mendirikan rumah tangga.
Menerusi perkongsian dalam Instagramnya itu, Atta melahirkan rasa syukur apabila bakal bergelar bapa tidak lama lagi.
“Alhamdulillah terima kasih yaAllah. Ketika diperiksa sewaktu subur guna alat ujian kehamilan ternyata keputusannya positif!” tulis Aurel.
Dalam pada itu, Atta yang juga merupakan seorang YouTuber tidak sabar untuk berkongsi berita gembira tersebut dengan keluarganya yang kini menetap di Malaysia.
Ujar menantu kepada diva tersohor Indonesia, Krisdayanti itu, sejak berkahwin sekitar bulan lalu, dia belum membawa Aurel untuk bertemu dengan kedua-dua orang tuanya yang tinggal di Malaysia.
“Keluarga saya di Malaysia sudah tidak sabar bertemu dengan Aurel. Tetapi sayang hajat untuk membawanya bertemu keluarga mungkin terpaksa ditunda lagi kerana pemerintah Malaysia melaksanakan Perintah Kawalan Pergerakan (PKP),” ujarnya.

Atta ketika ditemui media Indonesia berkata, dia tidak dapat menahan rindu dengan keluarganya dan berasa sedih kerana terpaksa menyambut lebaran tanpa ibu dan bapanya.
“Setiap kali saya membuat panggilan video bersama keluarga di Malaysia, mereka sering menggesa saya supaya menmbawa Aurel datang ke sana (Malaysia).
“Mereka sangat teringin berjumpa dengan menantu mereka, lebih-lebih lagi selepas Aurel kini disahkan sedang hamil,” kata Atta.
Ketika bernikah bersama Aurel pada 3 April lalu, hari bahagianya terpaksa dijalankan tanpa kehadiran keluarga dan sembilan orang adik-beradiknya yang lain kerana kesemua berada di Malaysia. – K! ONLINE


Serpihan roket terhempas, orang ramai tidak perlu bimbang
Oleh MUHD AFIQ AL-HAFIZ MAT YUSOF

8 Mei 2021, 1:37 pm
PETALING JAYA – Agensi Angkasa Malaysia (MYSA) menasihatkan orang ramai agar tidak perlu bimbang berhubung serpihan roket Long-March 5B milik China yang dijangka akan terhempas ke bumi dalam masa terdekat.
Ketua Pengarah MYSA, Azlikamil Napiah berkata, kebarangkalian objek serpihan yang akan terhempas tersebut untuk menimpa manusia atau merosakkan mana-mana struktur bangunan adalah sangat rendah.
“Ia berikutan keadaan muka bumi yang terdiri daripada 70 peratus air selain keluasan kawasan negara ini yang kecil berbanding keluasan bumi.
“Setakat ini, lokasi tepat serpihan yang akan terhempas ini masih tidak dapat diramal dengan tepat namun MYSA akan memaklumkan sebarang perkembangan dari semasa ke semasa,” katanya dalam satu kenyataan di sini hari ini.
Mengulas lanjut, orang ramai juga dinasihatkan agar mengambil langkah berjaga-jaga dengan mematuhi nasihat yang dikeluarkan MYSA sekiranya mengesyaki atau melihat kejadian tersebut.
“Orang ramai dinasihatkan agar tidak menyentuh atau mengambil sebarang objek yang mencurigakan daripada kejadian tersebut, hubungi talian kecemasan dan membuat laporan sewajarnya. Rakaman video juga amat digalakkan sebagai bahan rujukan dalam membantu penyiasatan kelak.

“Orang ramai juga dilarang membuat sebarang hebahan termasuk menyebarkan maklumat palsu berkaitan kejadian tersebut. Sebarang maklumat rasmi yang telah disahkan sahaja yang akan dihebahkan oleh pihak berkuasa,” jelasnya.
Tambah kenyataan tersebut, terdapat kemungkinan besar hanya sebahagian kecil daripada sisa roket tersebut yang akan terselamat selepas melepasi atmosfera dan mendarat ke bumi.
Roket Long March 5B dilancarkan pada 29 April lalu untuk menghantar modul teras stesen angkasa China yang dinamakan Tianhe dan seberat 22,600 kilogram ke orbit pengoperasiannya di angkasa.
Orbit sisa roket tersebut merupakan orbit jenis Elips dengan ketinggian paling dekat 170 kilometer(KM) dan ketinggian paling jauh 372KM daripada paras laut muka bumi.
Sisa roket berkenaan dijangka akan jatuh ke muka bumi dalam beberapa hari selepas penghantaran tersebut disebabkan seretan atmosfera yang kuat pada orbit. – K! ONLINE


Fouziah Gous khatam al-Quran kali kedua di bulan Ramadan
Oleh MOHAMMAD SHAHEMY AZMI

8 Mei 2021, 1:44 pm
PETALING JAYA – Pelakon Fouziah Gous berasa terharu sehingga menitiskan air mata selepas berjaya khatam al-Quran buat kali kedua di bulan Ramadan semalam.
Menerusi satu hantaran yang dimuat naik pelakon tersebut dalam Instagramnya, Fouziah, 39, meluahkan rasa syukur apabila dapat khatam kitab suci tersebut buat kali kedua dalam tempoh sebulan.
“Segala puji-pujian bagiMu YaAllah. Hari Jumaat terakhir di bulan Ramadan (hari ke-25) dengan izin Allah SWT, selesai khatam untuk kali kedua di bulan Ramadan,” tulisnya dalam Instagram.
Dalam hantaran itu, pelakon dan usahawan itu turut berkongsi perasaan syukur yang tidak pernah dia alami sebelum ini apabila berjaya khatam pada pukul 3 pagi.
“Sebenarnya saya khatam pada pukul 3 pagi ketika semua sedang tidur. Teruja sangat. Terus saya beritahu suami, keluarga dan ustazah.
“Pada waktu sama saya jadi serba salah untuk berkongsinya dalam Instagram,” jelasnya.

Bagaimanapun, bekas pramugari itu tetap berkongsi kejayaannya itu dalam Instagram untuk dijadikan kenangan buat dirinya pada masa akan datang.
“Bila mengimbau semula kenangan lima hingga 10 tahun akan datang, sekurang-kurangnya boleh rujuk semula di sini (Instagram) sebagai kenang-kenangan.
“Saya doakan semoga kita semua terus istiqomah bersama al-Quran,” kata Fouziah.
Pada 29 April lalu, pelakon filem Sifu dan Tongga itu telah berkongsi keterujaan dan kegembiraan apabila berjaya khatam bacaan al-Quran ketika sambutan hari Nuzul al-Quran lalu.
Dalam perkongsian tersebut, Fouziah meluahkan rasa gembira kerana dapat khatam kitab suci tersebut pada bulan Ramadan seperti yang dihajatkannya. -K! ONLINE


Jalan kaki beratus kilometer untuk balik kampung
Oleh KOSMO!

9 Mei 2021, 7:45 pm
JAKARTA – Seorang lelaki menjadi perhatian netizen kerana sanggup berjalan kaki ratusan kilometer dari Jawa Tengah ke Bandung untuk pulang ke kampung halaman, lapor laman berita Suara.com semalam.
Bukan itu sahaja, lelaki tersebut yang dikenali sebagai Dani, 39, turut membawa isteri serta dua anaknya yang masih kecil, masing-masing berusia tiga tahun dan setahun setengah.
Dia terpaksa mengambil keputusan untuk berjalan kaki kerana tidak mempunyai wang yang mencukupi untuk menaiki kenderaan.
Tambahan lagi, pengangkutan awam turut tidak beroperasi susulan perintah larangan pulang ke kampung bagi menyambut Aidilfitri yang dikenakan oleh kerajaan Indonesia.
“Saya bertolak dari Gombong pada 2 Mei lepas dengan hanya membawa beg dan wang berjumlah 120,000 rupiah (RM34.50).
“Meskipun hanya membawa wang yang sedikit, saya bersyukur kerana sepanjang perjalanan, ada sahaja manusia berhati mulia yang memberi makanan kepada anak-anak saya serta menghulurkan wang,” ujarnya.

Setiap hari, Dani sekeluarga berjalan kaki sejauh 25 hingga 30 kilometer dan berehat di surau atau masjid pada waktu malam.
Dia juga akan menghindar apabila terjumpa dengan anggota polis kerana enggan dikatakan sekadar mahu mendapatkan bantuan daripada kerajaan.
Dani berhasrat untuk terus menetap di kampung kerana sudah kehilangan pekerjaan lamanya di Gombong.
Jika tiada halangan di sepanjang perjalanan, dia sekeluarga dijangka tiba di Bandung pada hari kedua perayaan Aidilfitri. – AGENSI


Adam raih podium di Ricardo Tormo
Oleh MUHAMMAD HELMEE RAMLI

9 Mei 2021, 9:35 pm
PELUMBA negara, Adam Norrodin menampilkan tunggangan mantap sebelum menamatkan perlumbaan pusingan kedua Kejuaraan Motosikal CEV Moto2 di Litar Ricardo Tormo, Sepanyol di tempat ketiga sebentar tadi.
Ia adalah podium kedua berturut-turut buat pelumba pasukan Liqui Moly Intact SIC Racing itu apabila dia turut menamatkan perlumbaan di Litar Estoril, Portugal bulan lalu di kedudukan ketiga.
Pada perlumbaan di Ricardo Tormo itu, Adam memastikan kedudukan di podium apabila tampil cemerlang untuk menamatkan saingan dengan catatan masa 14 minit 43.890 saat.
Pelumba pasukan Boscoscuro Talent Team-Ciatti, Fermin Aldeguer muncul pemenang pada perlumbaan itu sementara rakan sepasukannya, Alonso Lopez di tempat kedua.
Sebagai rekod, Adam adalah antara pelumba negara yang pernah beraksi dalam Kejuaraan Motosikal Dunia (MotoGP) menerusi kategori Moto2 dan Moto3. – K! ONLINE


10 syarikat Jepun jalankan perniagaan secara langsung dengan tentera Myanmar
Oleh KOSMO!

9 Mei 2021, 8:30 pm
TOKYO – Sekurang-kurangnya 10 syarikat dari Jepun menjalankan kerjasama perniagaan secara langsung dengan tentera Myanmar atau mengambil bahagian dalam projek-projek yang menjadi sumber pendapatan kepada pemerintahan junta, lapor agensi berita Kyodo News semalam.
Hasil siasatan yang dijalankan oleh pasukan siasatan Kyodo News itu mendapati, entiti terlibat adalah termasuk Bank Jepun untuk Kerjasama Antarabangsa, firma pembinaan Fujita Corp. dan syarikat pengurus hartanah, Tokyo Tatemono Co.
Siasatan tersebut dijalankan susulan terdapat kebimbangan bahawa dana dan perjanjian perniagaan syarikat milik kerajaan Jepun atau entiti swasta berkemungkinan disalurkan kepada kerajaan tentera Myanmar yang telah mencabuli hak asasi manusia.
Kira-kira 400 syarikat dari Jepun berjaya menembusi pasaran Myanmar selepas 2011 yang menyaksikan berlakunya pertukaran kerajaan awam sebelum kembali diperintah oleh undang-undang tentera.
Selain itu, terdapat sebahagian daripadanya turut bekerjasama dengan syarikat berkaitan tentera.
Salah satu daripadanya melibatkan Kirin Holdings Co. yang mempunyai dua usahasama dengan Myanma Economic Holdings, iaitu Myanmar Brewery Ltd. dan Mandalay Brewery Ltd.

Organisasi-organisasi tersebut disahkan oleh Pertubuhan Bangsa-Bangsa Bersatu (PBB) dimiliki oleh ahli-ahli kanan tentera Myanmar.
Dalam satu kes berlainan, lebih 200 juta yen (RM7.57 juta) sewa telah dibayar dalam masa setahun kepada Kementerian Pertahanan Myanmar untuk sebuah projek pembangunan di Yangon oleh sebuah konsortium Jepun menerusi satu usahasama tempatan.
Konsortium tersebut melibatkan Perbadanan Pelaburan Insfrastruktur Luar Negara Jepun untuk Pengangkutan dan Pembangunan Bandar, Fujita dan Tokyo Tatemono. – Agensi


Pemandu Wira Aeroback hijau dikesan memandu lawan arus
Oleh KOSMO!

9 Mei 2021, 11:22 pm
KUALA SELANGOR – Polis sedang mengesan pemandu sebuah kereta jenis Wira Aeroback yang memandu melawan arus di jambatan Kuala Selangor iaitu Kilometer 47.8 Jalan Klang-Teluk Intan, hari ini.
Pengesanan itu susulan penularan video berdurasi 24 saat di laman sosial Facebook.
Ketua Polis Daerah Kuala Selangor, Ramli Kasa berkata, berdasarkan video tersebut perakam tersebut menyebut nombor pendaftaran “WJR3170 jenis Wira Aeroback bewarna hijau”.
“Semakan terhadap nombor pendaftaran itu mendapati kenderaan itu didaftarkan atas seorang perempuan beralamat dj Kuala Lumpur.
“Pemeriksan di lokasi kejadian mendapati tiada rakaman televisyen litar tertutup (CCTV),” katanya dalam kenyataan hari ini.
Beliau menegaskan sepasukan terdiri pegawai dan dua anggota menuju ke alamat pemilik yang didaftar ke atas kenderaan tersebut.

Ramli turut menambah, pihaknya juga sedang mengesan individu yang memuat naik video itu di dalam laman sosial Facebook berkenaan.
“Kes disiasat mengikut Seksyen 42 Akta Pengangkutan Jalan 1987,” katanya. – K! ONLINE


PPMM rayu benar pelanggan ‘dine in’
Oleh KOSMO!

9 Mei 2021, 10:54 pm
PETALING JAYA – Persatuan Pengguna Melayu Malaysia (PPMM) merayu kepada kerajaan agar memberikan kebenaran kepada restoran untuk beroperasi dengan mengehadkan dua orang pelanggan di setiap meja.
Presidennya, Leftenan Kolonel (B) Che Hassan Che Johan berkata, sejak Perintah Kawalan Pergerakan (PKP) tahun lalu, terdapat banyak restoran yang terkesan apabila tidak dibenarkan beroperasi sehingga menjejaskan pendapatan peniaga sebanyak kira-kira 80 peratus.
“Sebaik dibenarkan untuk beroperasi semula dengan jumlah dihadkan barulah pengusaha- pengusaha ini dapat menarik nafas lega kerana dapat menjalankan perniagaan seperti biasa biarpun pendapatan merosot dengan teruk.
“Sehubungan itu, PPMM ingin merayu kepada pihak kerajaan agar memberi kebenaran kepada pengusaha restoran untuk beroperasi dengan dihadkan dua pelanggan pada setiap meja dan prosedur operasi standard (SOP) yang ketat,” katanya kepada Kosmo! ketika dihubungi semalam.
Che Hassan berkata, sehubungan itu juga, pemeriksaan pematuhan SOP di setiap restoran akan ditingkatkan dalam usaha membendung jangkitan Covid-19 di negara ini seperti yang sedang diamalkan di bazar-bazar Ramadan dan pasar malam.
“Kerajaan juga diseru agar turut menjadikan pekerja restoran sebagai keutamaan dalam mendapatkan
vaksin Covid-19 selain menjadikannya sebagai syarat utama untuk setiap restoran sebelum dibenarkan beroperasi seperti biasa,” ujar beliau.

Terdahulu, Kosmo! melaporkan tentang pengumuman pelaksanaan PKP di Selangor dan Wilayah Persekutuan Kuala Lumpur oleh Menteri Kanan (Keselamatan), Datuk Seri Ismail Sabri Yaakob susulan peningkatan kes positif Covid-19.
Menurut beliau, premis makanan seperti restoran, ‘food truck’, penjaja dan kios dibenarkan untuk beroperasi dari pukul 6 pagi hingga 12 malam, namun pelanggan tidak dibenarkan untuk makan di restoran.-K! ONLINE